text:
Home » Archives by category » Article » Opinion
दिल्ली विश्व पुस्तक मेलामे मैथिली पर किसलय विचारः मस्ट रीड स्टोरी
विचार – किसलय कृष्ण, समाचार सम्पादक, मैथिली जिन्दाबाद, नव दिल्ली । विश्व पुस्तक मेलामे मैथिली : एकगोट सकारात्मक पहल सम्प्रति नई दिल्लीक प्रगति मैदानमे आयोजित विश्व पुस्तक मेलामे मैथिली मचानक धम्मकसँ जतबे उत्साह राष्ट्रीय राजधानी क्षेत्रमे रहनिहार मिथिलावासी पोथीप्रेमी आ अभियानीमे देखल जा रहल अछि, ततबे जिज्ञासा आ प्रसन्नता दिल्लीसँ दूर रहनिहार मैथिलीक कलमजीवी […]
विद्यापति समारोहक आयोजनः सन्दर्भ मैथिली आन्दोलन
विचार – प्रवीण नारायण चौधरी वर्तमान मिथिला लोकपलायन समान भयावह रोगक पीड़ासँ व्यथित अछि। मिथिला समाजक दूरदृष्टिसंपन्न वेत्ता लोकनि एहि रोगक संक्रमणकालहि सँ जनजागरणक प्रयास करब शुरु कयलनि, परञ्च ओ किछेक प्रयास देशक परतंत्रताक दुरावस्थाकेँ दूर करबाक संघर्षक आगाँ कोनो विशेष भूमिका नहि निमाहि सकल से कहि सकैत छी। भारतक स्वतंत्रता संग्राममे मिथिला अपन […]
लोभ सब पापक मूल होएछ, धनलोभीक जीवन मे सुख असंभव
विचार – प्रवीण नारायण चौधरी लोभ सब पापक मूल कारण (लोकहित मे जारी) एक गोट धनलोभी दोसर सम्पन्न लोक सँ बहुत डाह करय, डाहक अर्थ स्पष्ट रहैक जे सम्पन्न व्यक्तिक सम्पन्नता ओहि धनलोभी केँ बहुत खटकैत छलैक। ई बात सम्पन्न लोक बुझैक आर ओहि धनलोभी केँ बुझबैक – ओ कहैक, “देखू! धनक लोभ सँ […]
मंगरौनी गाम मिथिलाक प्राचीन धरोहरः आइएएस गजानन मिश्र
विचार – गजानन मिश्र, भा. प्र. से. (वर्तमानः पटना) मंगरौनी (मधुबनी) मिथिला मे नव्य न्याय केर प्रवर्तक छलाह गंगेश उपाध्याय। हिनक ग्रन्थ न्याय-तत्वचिन्तामणिक आधार पर एतय नव्य न्याय केर आरम्भ भेल। पंजी अभिलेख सँ ई संकेत भेटैत अछि जे गंगेश मंगलवनी अर्थात मंगरौनी केर वासी छलाह। पंजी अभिलेख मे गंगेश हेतु दू टा उपाधि – […]
दहेज प्रथाक प्रश्रय सम्पन्न वर्ग द्वारा – देखादेखी सब वर्ग भेल रोगग्रस्त
विचार – प्रवीण नारायण चौधरी दहेज प्रथाक बढावा देनिहार के? सच्चाई ई छैक जे दहेज प्रथा मिथिला मे उच्च-सम्भ्रान्त कहेनिहार आडंबरी लोकक किरदानी सँ आइ पूरे समाज मे कोढि-कुष्ठी जेकाँ पसैर गेल अछि। अगबे नगदी व्यवस्था आ कि गाड़ी-घोड़ा, साँठ-सूँठ आ कि गहना-गुड़िया, टीवी, सूट, साड़ी, सन्दूक, पलंग, फ्रीज या फल्लाँ-चिल्लाँक मांगहि टा दहेज नहि – […]
विद्यापति स्मृति मे जुड़ल अभियानी संग मंत्रणा
विचार – प्रवीण नारायण चौधरी ईहो बात कनी ध्यान सँ बुझियौक विद्यापति केर स्मृतिगान साक्षात् कृपालु देवाधिदेव महादेवक गान समान होएत अछि, एकर प्रत्यक्ष अनुभव हम स्वयं अपन जीवन मे करैत आबि रहल छी। लेकिन, १. विद्यापतिक स्मृति मे केवल गाना-बजाना करब सारा मेहनति पर पानि फेरब होएछ। २. साक्षात् कवि शिरोमणि […]
किरणजीक जयन्ती-दिवस पर एक महत्वपूर्ण विचार – प्रेरणा सँ भरल प्रणेताक भावना
परिचय एक महत्वपूर्ण संस्थाकः प्रेरणास्रोत मैथिलीक वरिष्ठ सर्जक लोकनि – उदयचन्द्र झा ‘विनोद’ मैथिल समाज, रहिका बिहारक मधुबनी जिलाक एक महत्वपूर्ण संस्था थिक जे आइ पैंतालिस वर्ष सँ अव्याहतरूपेण भाषा साहित्यक विकासात्मक अभियान मे अपन यत्किंचित योगदान दैत आयल अछि। ई एही संस्थाक प्रताप थिक जकर तत्वावधान मे गत पचहत्तरि इसबीक आपातकाल मे धरती पर […]
कि मैथिलीक बदला हिन्दी या अंग्रेजी झाड़नाय मिथिलावासीक कोनो विशेष रोग थिक?
विचार – प्रवीण नारायण चौधरी कि हिन्दी-अंग्रेजी बेसी झाड़नाय कोनो बीमारी थिक? (बीमारी सँ वरदान धरिक दृष्टान्त) अपना सब ओतय एक फैशन अछि, जतेक हिन्दी, अंग्रेजी झाड़ब – अपना लागत जे हम बड होशियार आ बुधियार छी…. कारण अलबटाह जेकाँ लोक सब मुंहे ताकैत रहि जायत, बुझलक नहि बुझलक धरि मुंह ताकय लागल त […]
कि करय नवोदित मैथिली गायक-कलाकार, ब्रान्डिंग लेल कि उपाय?
विचार – प्रवीण नारायण चौधरी एखनहि न्युज फीडलाइन मे Madan Muskan जी केर किछु सवाल देखलहुँ – मुख्य रूप सँ ओ नव कलाकार केँ सेहो मौका देबाक लेल आयोजनकर्ता लोकनि सँ आग्रह कयलनि अछि। शिकायत सेहो छन्हि जे आखिर मैथिली मे गायन कयनिहार पाँचे गोटा छथि जे हर मंच पर हुनके सभ केँ मौका देल […]
दृष्टिदोषः आँखि परका पट्टी
विचार – प्रवीण नारायण चौधरी आँखि परका पट्टी लोक केँ लोक कहैत सुनैत होयब, “हौ! तोरा आँखि पर पट्टी लागल छह कि? ” यानि सच्चाई देखि नहि सकैत छह कि – यैह भाव रहैत छैक कोनो वक्ताक राखल पक्षपातपूर्ण या एकतर्फा विचार सुनिकय। महाभारतक धृतराष्ट्र एक एहेन पात्रक भूमिका कयलनि जे अपन पुत्रक मोह […]


c: text/html

text:
- Shiv Kumar Jha, Prabhat Ray Bhatt Uyfm, Shefalika Verma and 5 others like this.
- Ira Mallick prakriti ke ee / madak sunderta/ dharti pr / bikhrayal achhi/ hariyar vastra/ pahiri vasundhra/ gabi rahal/ parvat ke sang
- Sunil Kumar Jha नील पहाड़/ ठार ये जंगल में/ सीना तानने
- Sunil Kumar Jha एतेक नीक
नै देखलौं कतोउ
नील पहाड़
एहन लागय ये
उतरि गेल स्वर्ग
- Sunil Kumar Jha गुरुदेव 'हैबुन' कोना लिखल जाय कृपा कए के कनी विस्तार बताऊ...बेकल छि हम जानय ले
- Gajendra Thakur१.तागि प्रकृति/ ताकैले भेलौं पार/ सुखल पात (हाइकू) २.ई फूल फल / चढ़ैत जाइ आगाँ/ कम होइए/ उनटि देखी फेर/ लगमे कम दूरे बेशी (टनका/ वाका) ३. रंग छाड़ल/ पहाड़ आर गाछ/ मुदा जीवन (शेनर्यू) ४.झझायल रंग कतेक वर्णक। बच्चाक किताबोसँ बेशी चमकैए ई प्रकृति, फूल, पात, बाट आ अकास। आ एकरा सभकेँ तँ छोड़ू ई बरफ, जे रेगिस्ताने ने छी, बालुक बदला बरफ। मुदा नै अछि ऑक्सीजन आ नहिये फूल-पात। मुदा एकर सेहो देखियौ शान। जइ रस्तासँ अबै छलहुँ से ओतेक कहाँ चमकै छलए। जखन ओइ प्रकृतिक लग छलहुँ तँ कहाँ ओकर रूप निङहारि पाबै छलहुँ। कियो दूरसँ देखैत होएत तँ निङहारि पबैत हएत हमरो, प्रकृतिक बीचमे हमहूँ प्रकृति बनल हएब। मुदा ऐ शिखरपर आबि जे सनगर लगैए ई प्रकृति। [गाछ भेल छै/ असगरुआ बौआ/ पात भेल छै/ खिलौना प्रकृतिक/ शिखर देखि] मुदा आब ऐ शिखरपर एलाक बाद लगैए जे बेकारे एलहुँ एतऽ। ऐ शिखरकेँ ओइ ठामसँ देखै छलहुँ तँ कतेक सुन्नर लगै छल ई शिखर। मुदा शिखरपर एलाक बाद आब तँ वएह गाम नीक लगैए। तुलना तखने ने हएत जखन गामक प्रकृतिकेँ शिखरसँ देखबै। गामसँ शिखर आ शिखरसँ गाम। मुदा लिलसासँ हाइ रे हाइ। आब चलै छी शिखरक ओइ पार। देखै छी ओइ दिसुका लोक समाज। दूरसँ लगैए दुनू कातक गाम नीक, तराउपड़ी। मुदा ओइ कातक गामसँ शिखर ओतेक सुन्नर लागत जतेक ऐ पारक गामसँ लगैए। [नै ठाढ़ होउ/ चलू चली घुरैले/ बनिजार छी/ लोकक बीचमे छी/ जाइत घुरैत छी](हैबून)
- Sunil Kumar Jha गुरुदेव ई ते उदहारण भेल,हैबुन कोना लिखल जाऊ एही के बारे में किछु बताऊँ
- Gajendra Thakurहैबुन एकटा यात्रा वृत्तांत अछि जाहिमे संक्षिप्त वर्णनात्मक गद्य आ बीचमे हैकू, टनका/ वाका पद्य रहैत अछि।यात्रा/ प्रकृतिकक वर्णनक अतिरिक्त संस्मरण सेहो हैबुन द्वारा आब कएल जाइत अछि। पाँचटा अनुच्छेद आ एतबहि हैकू/ टनका केर ऊपरका सीमा राखी तखनेहैबुनक आत्मा रक्षित रहि सकैत अछि, नीचाँक सीमा ,१ अनुच्छेद १ हैकू केर, तँ रहबे करत। हैकू गद्य अनुच्छेदक अन्तमे ओकर चरमक रूपमे रहैत अछि। हैबूनक भाषामे सूक्ष्म विश्लेषण आ अनुभूति रहै छाइ, फराक-फराक; विस्तृत। मुदा से आत्मनिष्ठ नै वस्तुनिष्ठ, बिना लाग लपेटक। सुरसुर-मुरमुर दुनू लेल एतए स्थान नै। एकबेर लिखनाइ शुरू कऽ दियौ सभटा भऽ जाएत।
- Gajendra Thakur उपरका हैबूनमे हम दूटा गद्य अनुच्छेद आ दूटा टनका/ वाका प्रयुक्त केने छी। पहिल गद्य अनुच्छेदक बाद एकटा टनका आ दोसर गद्य अनुच्छेदक बाद सेहो एकटा टनका।
- Sunil Kumar Jha धन्यवाद गुरुदेव आब समझ में आबि गेल
-
गुरुवार, 9 अगस्त 2012
ऐ प्राकृतिक दृश्यपर एकटा हाइकू/ टंका/ शेनर्यू/ हैबून लिखू।(चित्र: वरुण घाटी नेपाल, सौजन्य विकीपीडिया-Creative Commons Attribution 3.0 Unported license )
सदस्यता लें टिप्पणियाँ भेजें (Atom)

robotstxt: allowed

filter: keep


text:
३.६.१.चन्द्रशेखर कामति- दूटा गीत २.राजेश मोहन झा- पद्य ३.किशन कारीग़र- गलचोटका बर
३.७.गंगेश गुंजन- ३ टा गजल-पद्य
सतीश चन्द्र झा
नेन्ना तेतरी
नोकर चाकर गाड़ी बंगला
रोब दाब हाकिम छथि बड़का।
सौ सैकड़ सँ कम नहि सेवक
अछि लागल सेवा मे हिनका।
आप्त सचिव छथि ई मंत्री कें
व्यस्त लोक दिनचर्या भारी।
उच्च पदक अभिमान देह मे
उज्जर देह मोन सँ कारी।
पोछि रहल छल ओत्तहि पक्का
नेन्ना तेतरी रगड़ि-रगड़ि क’।
व्यस्त छला बाबू लिखबा मे
काल्हिक भाषण किछु गढ़ि-गढ़ि क’।
मंत्री के भाषण छल काल्हिये
अपन क्षेत्र मे बाल दिवस पर।
शिक्षा भोजन वस्त्र गरीबक
बाल मजूरी -पाप विषय पर।
उड़लै किछु पन्ना बाबू के
भीजल पक्का पर उधियाक’।
तेतरी के द’ दोष क्रोध मे
दौड़ गेला बाबू चिचियाक’।
पड़लै थापर ओकर पीठ पर
मायक बदला आबि गेल छल।
सीखि रहल छल काज गरीबक
कानि कानि क’ लाल भेल छल।
मेटा गेल छल कागत पर सँ
बाल दिवस कें शब्द उखड़िक’।
जीवि रहल अछि स्नेह भावना
सभ कागत पर मात्र उतरिक’।
राजदेव मंडलक पाँचटा पद्य
1) दिलक बोल
शब्द नहि रहल दिलक बोल
तेँ नहि रहल ओकर मोल
औनाइत रहल ओ अपनहि खोल
कतबो करब अनधाेल
बजैत रहैत छी अमरीत बोल
भीतर रखने बीखक घोल
नाश भऽ जाएत जीनगी अनमोल
जहिया टघरत बीखक घोल
एकदिन खुगि जाएत सभटा पोल
मुखमे राम बगलमे छुरी
सभ करत तब थुड़ि-थुड़ि
दिलक बोल अछि शब्दक जान
दुनू मिलि देत मान सम्मान।।
2) अहिंसक वीर
अहाँ कहैत छी- कायर बनबसँ नीक
हिंसक भऽ जाएब से अछि ठीक
लोग कहत- वाह-वाह
किन्तु हमरा लगैत अछि ई अधलाह
कायर मारि दैत अछि अपने आपकेँ
दाबि लैत अछि अपन दुख आ तापकेँ
हिंसा कऽ सकैत अछि दुरजन
हिंसक नहि कऽ सकैत अछि सिरजन
दुनूमे अछि अपन-अपन अवगुन आ गुन
एहि दुनूसँ ऊपर अहिंसक वीर
-धीर- गम्भीर
दृष्टिमे हो आमजनक पीड़।
3) मनोवांछित चान
दीर्घ कामनाक भऽ गेल अवसान
लगमे अछि बैसल मनोवांछित चान
दमकैत आ गमकैत किशलय समान
किन्तु देिख ओकर मुख म्लान
बिसरि गेलहुँ हम मिलन गान
पसरल नोर आँखि आर मुख
कहि रहल अछि एक-एक दुख
भाग्यसँ भऽ गेल बाइर
फेर ने हुसि जाए पाइर-
शंकासँ भरल ओकर मन
नव स्पर्शसँ कंपित तन
तेँ राखए चाहैत अछि सम्हारि
दूइ बून्न आँखिसँ नोर झड़ल
हमरो तब बाजय पड़ल
धीरज धरू छोड़ू पुरान आस
नूतन अछि सोझा तहिपर करू विश्वास
घुरि अएलहुँ अहाँ अपना घर
हमरा रहैत नहि करू कोनो डर
फुलाएल एक एक अंग
बजैत चलल संग-संग
जेकरा छोड़ि अएलहुँ सेहो छल हमरे घर
नहि छी देवता अहूँ छी साधारण नर
शून्य बाट अछि ताकि रहल
आगूमे अछि धुँध भरल
तइयो ओहिपर चलहिं पड़़ल।
4) परेमक अधिकार
आँखिक भीजल कोर
गिरल दूइ बून्न नोर
जाहिमे देखलहुँ अहाँक रूप
ओहिना स्मरण अछि
दुलहिन बनल ओ रूप-अनूप
कनेक तेज साँसक वेग
नहु-नहु उठैत डेग
नैहरसँ सासुर दिश
हमरा छातीपर फाड़ैत चीस
आँखि बनल भादोक झहरैत मेह
सँगीसँ टूटैत नेह
नहि देखि कोनो उपाए
निशब्द फाटैत हमर हिरदय
कतेक अहाँ सहने रही
बिनु शब्दे कहने रही-
“हमरा दाबने अछि
माए-बाप आर समाज
तेँ होइत अछि लाज
किन्तु अहाँ छी पूरा डेरबुक
पुरूष छी तइयो छाती धुक-धुक
नहि कएलहुँ परेम जेना कएलहुँ चोरि
हमरो जीनगीमे देलहुँ जहर घोरि
प्रश्न उठैत बारम्बार
साहस बिहीनकेँ छै प्रेम करबाक अधिकार”
बैसल रहि गेलहुँ पछताइत
जीनगी भऽ गेल अन्हरिया राति
चलैत रहल काल
उठैत रहल मनमे अहाँक सवाल
आइ सुनलहुँ दूटा पाँति भोरे-भोर
आँखिसँ गिरल अन्तिम दू बून्न नोर
कहलहुँ अहाँ-
“बीतल छन केँ आब बिसरि जाउ
जीनगीकेँ दोसर ढँगे सजाउ।”
5) मधुर गीत
अपनहि छातीमे छुरी मारि
हम काटै छी बपराहैड़
गिर रहल अछि बून-बून
धरतीपर हमर खून
के मारलक एकरा छुरी
ओकरो आइ तोड़ि देबै मुड़ी
लोग सोचैत अछि के छल एहेन मरमी-घाती
किन्तु असलमे छी हम स्वयं आत्मघाती
कतऽ सँ आएत एहेन उक्ति
जे देत हमरा एहिसँ मुक्ति
कतऽ सँ टूटत एहिसँ नाता
स्वंय छी हम एकर जन्मदाता
केना प्रसन्न भऽ नाचैत अछि लोग
हमरा कोन धऽ लेलक रोग
सभटा भेल अभाेग
समए भेल जाइत अछि गत
हमरो ताकऽ पड़त ओ पथ
जाहिसँ छुटए बीख भेटए अमरीत
हमहूँ गाएब मधुर गीत।
ज्योति सुनीत चौधरी
जन्म तिथि -३० दिसम्बर १९७८; जन्म स्थान -बेल्हवार, मधुबनी ; शिक्षा- स्वामी विवेकानन्द मिडिल स्कूल़ टिस्को साकची गर्ल्स हाई स्कूल़, मिसेज के एम पी एम इन्टर कालेज़, इन्दिरा गान्धी ओपन यूनिवर्सिटी, आइ सी डबल्यू ए आइ (कॉस्ट एकाउण्टेन्सी); निवास स्थान- लन्दन, यू.के.; पिता- श्री शुभंकर झा, ज़मशेदपुर; माता- श्रीमती सुधा झा, शिवीपट्टी। ज्योतिकेँwww.poetry.comसँ संपादकक चॉयस अवार्ड (अंग्रेजी पद्यक हेतु) भेटल छन्हि। हुनकर अंग्रेजी पद्य किछु दिन धरि www.poetrysoup.com केर मुख्य पृष्ठ पर सेहो रहल अछि। ज्योति मिथिला चित्रकलामे सेहो पारंगत छथि आ हिनकर मिथिला चित्रकलाक प्रदर्शनी ईलिंग आर्ट ग्रुप केर अंतर्गत ईलिंग ब्रॊडवे, लंडनमे प्रदर्शित कएल गेल अछि। कविता संग्रह ’अर्चिस्’ प्रकाशित।
प्रजातन्त्रक खेल
शुरू भेल फेर प्रजातन्त्रक खेल
तानाशाहीके सबतरि बिगुल बाजल
अहि सऽ नीक अवसर कतय
अशिक्षित के राेजगार लागल
आइ ए एस बनय लेल लाेक
पाेथी रटि रटि नहि थाकल
आेतै देशक प्रशासन हथियाबैमे
अशिक्षित मूर्ख भ रहल पागल
जे आत्मविश्वास आ दृढ़ता स
खूब रचि-रचि मिथ्या बाजल
सबके बागडाेर सम्हारै लेल
नेता बनिकऽ अछि जागल
पाॅंच साल धरि सूतत जी भरि
अपन तिजाेरी नीकसऽ सम्हारत
नहिं तऽ बीचेमे चुनाव करा
जनताक काेष फेर सऽ झारत
१.राजेन्द्र चौधरी (१९४०- )- दूटा पद्य
२. राम बिलास साहु- चौवनिया नेता
१
श्री राजेन्द्र चौधरी, (बी.ए. आनर्स), ग्रामः- चरैया, पो. मगंलवार चरैया
थानाः- भरगामा, जिलाः- अररिया, (बिहार)
१
श्रीकृष्ण भजन
देवकी नन्दन, यशोदाक लाल।
सुदामाक संगी, राधाक प्यार॥
ऋषिक नारायण, व्रजक गोपाल।
उद्धव सखा, गोपि सभक यार॥
राजेन्द्रक मुरली मनोहर, मीराक विशाल।
भक्तक भगवन, दुष्टक काल॥
कोना जाऊ श्याम, तोहर नगरिया,
ओढ़ि कऽ मैल चदरिया।
विकल अछि मन-प्राण,
तोरासँ मिलन लेल श्याम-सांवरिया।
दऽ दिअ हमरा भक्ति अपन,
तूँ पति रधिया। कोना जाऊ श्याम.....।
हे गोविन्द हे गोपाल,
आबि गेल छी तोहर द्वार।
हे गोविन्द हे गोपाल,
लाजक नाव तोरे हाथ,
चाहे करू ओहि पार वा राखू मझधार।
हे गोविन्द हे गोपाल,
राजेन्द करैए पुकार,
हे तारक हमरा तार,
हे गोविन्द हे गोपाल.....।
२
माँ ताराक भजन
भव सागर करू पार हे तारा
भव सागर करू पार हे तारा
आयल छी हम अहींक शरणमे
हमर करू उद्धार हे तारा
भव सागर करू पार हे तारा
बीच भंवरमे नाव फसल अछि,
हमर करू उद्धार हे तारा
भव सागर करू पार हे तारा.....।
२
राम बिलास साहु
चौवनिया नेता
केश फुलकल आँखि चमकल
ढाढ़ी-मोछ कारी रंगसँ रँगल
मुँह सुखल होश ऊड़ल
पातर लकड़ी सन देहपर
बड़का झोलंगा फाटल लटकल
देश-विदेशक बात करै छी
चौक-चौराहापर बैसल रहै छी
फाटल गमछा, फाटल अंगा
जेना लगैत अछि लफंगा
घरमे भूजि भांग ने पाबे...
चौकक दाेकानपर भूजा पाबे
गप-सप्पसँ भाँट करबैत
गाम-घरमे ठकि कऽ खाबे
जानितो नहि परिवारक हाल
कहैत हम मचबैत छी देशमे भूचाल
ठकि-ठकि खाइ छी गरीबक माल
गामक लोकनिक जिनगीकेँ
करै छी फटैहाल
बनलौ काम बिगाड़ै छी
अपनाकेँ कहै छी अधिकारी
रिश्वतसँ चलबैत छी जिनगीक गाड़ी
मुदा हमरा नहि अछि कोनो सवारी
जइ दलमे देखलौं धन-बल
ओहि दलमे केलौं चहल-पहल
सत्ताक नहि हमरा आस
परायाकेँ के कहे
अपनोकेँ करै छी विनाश
बड़का नेता करैत बड़का घटोला
हम चौवनियाँ छी नेता
चारिए अनाक करै छी आशा
हमरा नहि सिंहासनक आशा
गाम घरमे करैत छी राज।
श्री कालीकान्त झा "बूच"
कालीकांत झा "बूच" 1934-2009
हिनक जन्म, महान दार्शनिक उदयनाचार्यक कर्मभूमि समस्तीपुर जिलाक करियन ग्राममे 1934 ई. मे भेलनि। पिता स्व. पंडित राजकिशोर झा गामक मध्य विद्यालयक प्रथम प्रधानाध्यापक छलाह।माता स्व. कला देवी गृहिणी छलीह। अंतरस्नातक समस्तीपुर कॉलेज, समस्तीपुरसँ कयलाक पश्चात बिहार सरकारक प्रखंड कर्मचारीक रूपमे सेवा प्रारंभ कयलनि। बालहिं कालसँ कविता लेखनमे विशेष रूचि छल। मैथिली पत्रिका- मिथिला मिहिर, माटि-पानि,भाखा तथा मैथिली अकादमी पटना द्वारा प्रकाशित पत्रिकामे समय-समयपर हिनक रचना प्रकाशित होइत रहलनि। जीवनक विविध विधाकेँ अपन कविता एवं गीत प्रस्तुत कयलनि। साहित्य अकादमी दिल्ली द्वारा प्रकाशित मैथिली कथाक विकास (संपादक डा. बासुकीनाथ झा) मे हास्य कथाकारक सूचीमे डा. विद्यापति झा हिनक रचना ‘‘धर्म शास्त्राचार्य"क उल्लेख कयलनि। मैथिली अकादमी पटना एवं मिथिला मिहिर द्वारा समय-समयपर हिनका प्रशंसा पत्र भेजल जाइत छल। श्रृंगार रस एवं हास्य रसक संग-संग विचारमूलक कविताक रचना सेहो कयलनि। डा. दुर्गानाथ झा "श्रीश" संकलित मैथिली साहित्यक इतिहासमे कविक रूपमे हिनक उल्लेख कएल गेल अछि |
चारिटा पद्य
1) दुर्गा वंदना
सर्वेश्वरि दुर्गे, सुवुद्ध दहक सभकेँ तोँ
हरहक सबहक अज्ञान,
माइ हे, तोरेमे सभ भगवान।।1।।
पहिने तोँ मेँटि दहक, मोनक विभेद बुद्धि
भऽ जाइक तदुपरान्त सहजेमे आत्म-शुद्धि
कपट-दंभ-अहंकार-स्वार्थ-दैत्यकेँ सँहारि-
करहक जगक उत्थान।।
माइ हे, तोरेमे सभ भगवान।।2।।
शिवक तेज आनन, चतुराननसँ चरण भेल
विष्णु बाँहि, सोमस्तन, इन्द्र तेज डांड़ देल
यम-सुकेश, वरूण जाँघ, पृथ्वी नितम्ब भेलि
वसुगणार्क अंगुलि निर्माण।।
माइ हे, तोरेमे सभ भगवान।।3।।
नासिका धनाधिपसँ, प्रजापतिक दंत स्वेत
अग्णिसँ त्रिनेत्र, साँझ भौँह वक्रता समेत
वायुदेव कान देल-एहि तरहेँ प्रगट भेल-
नारि एक सूरूज समान।।
माइ हे, तोरेमे सभ भगवान।।4।।
हरखित भऽ शंकर निज शूलसँ त्रिशूल देल
विष्णुक सुदर्शनसँ चक्र एक जनमि गेल
धर्मराज दंड, वरूण पाश, प्रजापति देलनि-
स्फटिकक माला महान।।
माइ हे, तोरेमे सभ भगवान।।5।।
सलिलदेव शंख, काल ढाल-करवाल देल
ब्रह्मा कमंडलु, हुत्ताशनसँ शक्ति लेल
वायु धनषवाण, सूर्यतेज, इन्द्र कऽ देलनि-
घंटा आ बज्रक प्रदान।।
माइ हे, तोरेमे सभ भगवान।।6।।
क्षीरोदधिदिव्यवश्त्र, चूड़ामणि, स्वेतहार
कुंडल-केयूर आर नूपुर सङ सभ िसङार
विशकर्मा फरसा, अनेक अश्त्र शस्त्र एक-
कमल-माल देल अमलांन।।
माइ हे, तोरे मे सभ भगवान।।7।।
नागराज मणि मंडित उरगहार दिव्य देल
धनपतिसँ पूर्ण मधुक मानपात्र प्राप्त भेल
हिमवानक देल सिंह वाहनपर शोभित तोँ-
तोरा सनि कत्तऽ के आन?
माइ हे, तोरेमे सभ भगवान।।8।।
कऽ रहली, व्योमवीच रहि रहि कऽ अट्टहास
गर्जनाक गुंजनसँ फाटि रहल छै, अकाश
डोलल पहाड़, काँपि उठलै, समुद्र सकल-
उठि गेलैक भारी तूफान।।
माइ हे, तोरे सभ भगवान।।9।।
डेगेमे धरती, आ पाँजेमे छह त्रिलोक
सिंहवाहिनी भवानि, हरहक संततिक शोक
जय हे मां दुर्गे तोँ सर्वलोक शक्तिपूंज,
करहक सबहक समाधान।।
माइ हे, तोरेमे सभ भगवान।।10।।
2) काली वंदना
करू कृपा, करूणामयी मां,
हे सुभद्रे, कालिके!
भू चतुर्दश जननि, वृद्धे,
हे धरित्री- वालिके?
त्रिपुर-सुन्दरि, चिरयुवति मां,
योगमाया जालिके? विह्वले, अनुतापिते हे,
हासमय मुख मािलके!
जय दिगम्वरि, व्योम व्यापिनि,
खंग-खप्पड़ चालिके?
रूप-रम्ये, गौरि सौम्ये,
वत्सले, जनपालिके?
भाल रवि-शशि, पद पताले
हे अनंतक तालिके?
देवि, अहँकेर ओर नहि,
छी अहीं छोरक घालिके?
करू कृपा करूणामयी मां,
हे युभद्रे कालिके?
3) रौद्र गायिके
स्वरावद्ध रव रौद्र गायिके
छूम छनन छम-ताल निरत पद-
नर्त्तित गति गति, बह्ममाण्ड नायिके।।
स्वरा वद्ध रव रौद्र गायिके।।
अखिल भुवन धहधह मसान बनि,
आबि बसल गगनक गंगातट
सहज सुवासित-चिता-ज्योतिसँ
मोहक-मादक-रोचक मरूघट
कालगालगत वकल भूतकेँ
वर्त्तमान-विश्राम दायिके।।
स्वरावद्ध रव रौद्र गायिके?
भस्मीभूत क्षेत्र सौन्दर्यक,
पदतल परसि बनल नंदनवन
सुरदुर्लभ भविष्य करतलगत
जागल नरकंकाल मुदितमन
सुधाकलशपर चपल चरण दुहु
द्रवु द्रवु मां, हय, महाकालिके!
स्वरा वद्ध रव रौद्र गायिके?
दिगम्वरी, केशाच्छादित कटि
रंजित नयन, विकट तन कारी
चकमक खंग, धहाधह खप्पड़
मुण्डक माल भयावह भारी
होउ, होउ समधान महेश्वरि
सहज वत्सले, प्रणत पालिके।।
स्वरावद्ध ख रौद्र गायिके।।
4) श्री राम वंदना
अनुग्रह करू श्री सीता राम
हम प्यासल, भटकल मरूवासी
अहँ लटकल घनश्याम।।1।।
सहज कृपालु, सभक हितकारी,
श्रमितक पूर्ण विराम
प्रेम विभोर अधिक गद्गद् हम-
गुनि अहाँक गुणग्राम।।2।।
अनुग्रह करू श्री सीताराम।।
अग्णि-परीक्षित कंचन सन तँ
अछिए चरित ललाम
संग-संग चानन सम गमगम-
कोमन चित निष्काम।।3।।
अनुग्रह करू श्री सीताराम
तपोमूर्ति सौन्दर्य-पिण्डपर-
पल भरि पद-विश्राम
मुदा हृदयकेँ भक्ति-भीलनी
कीनि लेलनि विनु दाम।।4।।
अनुग्रह करू श्री सीताराम
साकेतोसँ अधिक चमनगर,
दिव्य अयोध्याधाम
कर्मयोग लग राज भोगकेँ
त्यागल ठामेठाम।।5।।
अनुग्रह करू श्री सीताराम
विगलित नयन, धैर्य धऽ मन,
वन चललहुँ त्यागि तमाम।
विकल विवश जन जनक अधरपर
राखि अपन प्रिय नाम।।6।।
अनुग्रह करू श्री सीताराम।।
१.चन्द्रशेखर कामति- दूटा गीत २.राजेश मोहन झा- पद्य ३.किशन कारीग़र- गलचोटका बर
१
चन्द्रशेखर कामति
गीत
आइ काल्हुक छौँड़ा सभ-
बाप रौ बाप, एहि दुनियामे अन्हार भऽ गेलै
नयका-नयका छौंड़ा सभ बेकार भऽ गेलै
गरम भ्रष्टाचारक बजार भऽ गेलय-2
पढ़ल-लिखल बैसल-बैसल माछी मारै छै,
जानय घोड़ा-घास ने से अंग्रेजी झारै छै
वाज-धंधा छोंड़ि-छोड़ि कऽ छौंड़ा टल्ली मारै छै
लिख लोड़हापर पत्थर बेटा दिल्ली मारय छै
घरमे भुज्जी भांग नहि सरकार भऽ गेलै,
नवका-नवका छौंडा सभ बेकार भऽ गेलै
गरम भ्रष्टाचारक बाजार भऽ गेलैए-2
पढ़ल-लिखल बैसल-बैसल माछी मारै छै
जे ने पढ़ल-लिखल से फुटानी झाड़ै छै
दुइऐ दिनमे ई बेटा होशियार भऽ गेलै
शूर-बूट लगौने दिलीप कुमार भऽ गेलय
गरम भ्रष्टाचारक बाजार भऽ गेलै-2
बापक जेबी काटै छै सलिया देखै छै
माइक्रोसॉफ्ट गहना बेचै छै माेहब्बत करै छै
ढक्का-ढनमन लगबै छै फुटानी करै छै
गुपचुप-गुपचुप ई छौंड़ा पिहानी करै छै
घरसँ ताला तोड़ि कऽ फरार भऽ गेलै
नयका-नयका छौंड़ा सभ बेकार भऽ गेलै
गरम भ्रष्टाचारक बाजार भऽ गेलै-2
2) लोक गीत
चऽल-चऽल- चऽल बौआ नानी गाम
टीशनपर कीन देबौ थुर्री लताम
बाटो ताकैत हेतौ मामा बेकल भऽ
मौसी फोड़ैत हेतौ चिनियाँ बदाम
चऽल-चऽल- चऽल बौआ नानी गाम
टीशनपर कीन.......
मामी जौं देखतह तँ मुँह बिजकेतौ
कानबें तँ हारि-मारि कऽ मामो उठेतौ
मौसी छुलाछनि कहर बड़पेतौ
मामी तँ कऽ देतौ जीअब हराम
च चऽल-चऽल- चऽल बौआ नानी गाम
तहियेसँ मामाक सुधि-बुधि हेरेलौ
जहियासँ मामी हुनक घर एलौ
नानी-आ नानाकेँ हाथ-मुँह बन्हेलौ
बेटाक बिआह कऽ गिरला धड़ाम
चऽल-चऽल- चऽल बौआ नानी गाम
रहतनि ने सभ दिन हुनको जुआनी
एक दिन बदलि जेतै सभटा कहानी
टिकलय सदरि नहि केकरो अरानी
उड़लय सुगनमा जय सियाराम
चऽल-चऽल- चऽल बौआ नानी गाम।
२.
राजेश मोहन झा
कविता-
थेथर नेता
गुड्डी फॅसलै, गुड्डी फॅसलै
देखही बौआ, नेता खसलै।
जोर लगावह उठावह हिनका
साहि दहुन डूबैत केर तिनका।।
मोन कनैए, आँखि भरैए,
हिनका कारणे प्रजा मरैए।
भारी भरकम मंत्री संत्री गण,
पेट भूखल आ गहूम सड़ैए।।
आइ सी.सी आ एफसी आइ,
कतेको आइ मे ‘यू’ निमत्ता।
एक मासमे बनौता दिल्ली,
तोड़ि जोड़ि मचोड़ि केर सत्ता।।
हऽर घऽर आ बेट खरिहार,
मंत्री रहितो ज्येातिष केर जान।
कुटिल मुस्कान लए सदन चलावथि,
भोजन पानि विनु गंगा स्नान।।
हमर सनेश ई सभ जनता केर,
मंहगी बढ़त सम्हारू धोती।
लोकक गरदनिमे फॉस लगौलनि,
पहिरथि अपने माला मोती।।
कहथि सुदामा सुनू मुरारी,
एहन थेथर नेता नहि भारी।
बुद्धि हरण भेल भूखे मरै छी,
दौड़ू लाऊ संग सस्ता थारी।।
३
किशन कारीग़र
परिचय:-जन्म- 1983ई0 कलकता मे मूल नाम-कृष्ण कुमार राय किशन’। पिताक नाम- श्री सीतानन्द राय नन्दू’माताक नाम- श्रीमती अनुपमा देबी। मूल निवासी- ग्राम-मंगरौना भाया-अंधराठाढ़ी जिला-मधुबनी बिहार। हिंदी मे किशन नादान आओर मैथिली मे किशन कारीग़र के नाम सॅं लिखैत छी। हिंदी आ मैथिली मे लिखल नाटक आकाशवाणी सॅं प्रसारित एवं दर्जनों लघु कथा कविता राजनीतिक लेख प्रकाशित भेल अछि। वर्तमान मे आकशवाणी दिल्ली मे संवाददाता सह समाचार वाचक पद पर कार्यरत छी। शिक्षाः- एम फिल पत्रकारिता एवं बी एड कुरूक्षे़त्र विश्वविद्यालय कुरूक्षेत्र सॅं।
गलचोटका बर।
(एकटा हास्य कविता)
देखू.देखू हे दाए.माए
केहेन सुनर छथि गलचोटका बर।
तिलकक रूपैया छनि जे बॉंकि
सासुर मे खाए नहि रहल छथि एक्को कर।
अनेरे अपसियॉंत रहैत छथि
अल्लूक तरूआ छनि हुनका गारा मे अटकल।
खाइत छथि एक सेर तीन पसेरी
मुदा देह सुखाएल छनि सनठी जॅंका छथि सटकल।
केने छथि पत्रकारिताक लिखाई.पढ़ाई
दहेजक मोह मे छथि भटकल।
ऑंखि पर लागल छनि बड़का.बड़का चश्मा
मुहॅं कान निक तऽ चैन छनि आधा उरल।
ओ पढ़हल छथि तऽ खूम बड़ाई करू ने
मुदा हमरा पढ़नाईक कोनो मोजर ने।
बाबू जी के कतेक कहलियैन जे हमरो पसीन देखू
मुदा डॉक्टर इंजीनियर जमाए करबाक मोह हुनका छूटल ने।
जेना डॉक्टर इंजीनियरे टा मनुख होइत छथि
लेखक समाजसेवीक एको पाई मोजर ने।
सोच.सोच के फर्क अछि मुदा केकरा समझाउ
दूल्हाक बज़ार अछि सजल खूम रूपैया लूटाउ ने।
एहि बज़ार मे अपसियंॉत छथि लड़की के बाप
इंजीनियर जमाए कए छोड़ैत छथि अपन सामाजिक छाप।
एहि लेल तऽ अपसियॉंत छथि एतबाक तऽ ओ करताह
बेटीक निक जिनगी लेल ओ किछू नहि सोचताह।
अहॉं बेटी केॅ निक जॅंका राखब दहेज लैत काल
हमरा बाबू के ओ तऽ बड़का सपना देखौलनि।
ई तऽ बाद मे बूझना गेल जे किछूएक दिनक बाद
दहेजक रूपैया सॅं ओ पानक दोकान खोललैनि।
नहि यौ बाबू हम नहि पसिन करब एहेन सुनर बर
एतबाक सोचिए के हमरा लगैत अछि डर।
भले रहि जाएब हम कुमारी मुदा
कहियो ने पसिन करबए एहेन दहेज लोभी गलचोटका बर।
गंगेश गुंजन- ३ टा गजल-पद्य
१
(ग़ज़ल जेकाँ किछु:मैथिली मे)
हम तं लाचार घेराएल रही
अहां तं अपने रही की केलौं
आन तं पहिनहि से छले आन
मुदा अहां केहन अप्पन भेलौं
सभ दिस ताकि क’ बोआ-बौआ
अहींक पता भरि जनम तकलौं
जाइत तं सब अछि कोनो कारण
अहां मुदा ने जाइत किछु कहलौं
अहाँक अनुरोध बड़े मोन पड़य
हम सतत भावना मे बहलौं
ओहन समाज मे हम करितौं की
बाट नहि धरितौं ई तं कत’ जैतौं
सब समाचार छल समाप्त वला
हम तैयो कोना जहर खैतौं
हमर तं प्राण छल एहिना जएबाक
ओहि मरणों मे हम कोना मरितौं
जे कहियो बूझल नहि मानल नहि
कोना एकरा अपन प्रारब्ध बुझितौं
हम एहि बाट पर अहां ओम्हर
एक संग दू दिशा मे चलि गेलौं
2
कोनो एक क्षण कोना कखन इतिहास बनैत छै
बूझल भेलय आब जीवनक एहि पहर मे
सौंसे दुनिया अपन अपन आकांक्षाक अन्हड़
क’ रहलए निर्यात सोहनगर वस्तु घर घर मे
लोकगुणक, बोधक विवेक सबहक परिभाषा
गढ़ल जा रहल नव संस्कृति मधु मिलि जहर मे
आब गाम सन गामो बनल धर्मक हिंसागृह
सम्प्रदाय-दंगा-धर्मक छल जे बसल शहर मे
निष्ठा-प्रेम-प्रसंग भेल गेलय राजनीतिक चर्या
भोरे पहरक कैल प्रतिज्ञा बिसरल बेरु पहर मे
सम्वेदना सड़ल अचार फूटल बोइयाम मे राखल
सब स्वाद-रस-आस्वादन आश्रय लेलक अवसर मे
कूटनीति आ राजनीति विश्वनैतिक तेहन प्रबंधन
अफसर भेटत राजनीति मे नेता सब अफसर मे
ओ छथि कतहु प्रवासी कोनो यू के-यू एसए मे
जनिक भूमि ई से निष्क्रिय छपकल अपना घर मे
बुद्धि काज ने करनि गुंजन के लागल ठकमूड़ी
एहि षड्यंत्रक मोशकिल काटब जाल असकर मे
3
स्वतंत्रता-दिवस २०१०
गुदरी-चेथरी सीबैये
बड़ दिब जनता जीबैये
जेहने ई पवित्र पावनि
तेहन अछिन्जल पीबैये
नब मलिकाना ढब पसरल
घोड़ी-घास छीलैये
कखनो राजा आ महराज
एखन अंगरेज सँ मीलैये
जखन चलय परिवर्तन चक्र
सब सं अवसर छीनैये
अपन बिलासी बजटक भार
जनताक कान्ह पर धरैये
सुनैत छी आब अपनो देश
मंगल ग्रह पर चढ़ैये
भरि संसारक यूरो-युद्ध
लोकक भूखें लड़ैये
दाना-दानाक लोक बेहाल
गहुम गोदाम मे सड़ैये
फुटपाथी दोकान मे ठाढ़
पुरने बस्त्र मौलबैये
देशक नायक सभा समेत
ध्वजा ऊँच फहरबैये
लोकगीत-नादक नामे
रॉक एन रॉल करबैये
गाम भरिक अनेक घर मे
दीपो कहाँ आब आब जरैये
सब जेना मिझाएल मुरझल
दिल्ली जगमग करैये
संभव छैक पटनो हो इजोत
गाम बिहारक कानैये
ई महान राष्ट्रक त्योहार
धरती रौद सं जरैये
लोक कर्ज़ मे डूबल अछि
किसान लोक सब मरैये
अमेरिका मे जे डॉलर
फ्राँस मे यूरो फरैये
हमरा गामक बाध समस्त
धहधह जेना कि धधकैये
ओत' उमेद आ आश्वासन
बाट देखैत लोक मरैये
जानि ने कहियाक चलल
रिलीफ हमरो बस्ती पहुँचैये
छीन लेलक से बड़ सुभ्यस्त
ठाढ़ रहल भीख माँगैये
शहरक सब लाल बत्ती
भीखक हाथ पसारैये
आजुक दिनक खोराकीक खोज
साधारण जन लड़ैये
देश शीर्ष पर होइत परेड
चैनल सब दरसबैये
एक-एक पल डेगक झाँकी
दुनिया के झलकबैये
ई नहि अपने देखय ओ
जे किछु सबटा करैये
केहन विकट द्वन्द्व आगाँ
जीअय लोक ने मरैये
सोझाँक शक्ति विरुद्ध अछैत
तैयो किएक ने लड़ैये
भरिसक नैतिक दुबिधा-द्वन्द्व
सब संबंधीए लागैये
तहियाक समय छलय दोसर
बूझल बिदेशी छ'लैये
आइ तं ई नबका अंग्रेज़
सोदर-मसियौत लगैये
तें एहनो महान ई दिन
आत्मा मे नै उतरैये
हो जिनकर ई देश रहओ
हमरा तं नै अरघैये
आब लागय गुंजन सब युग
मुँह देखि मुँगबा परसैये
( १५ अगस्त, २०१० ई.)
डॉ राजीव कुमार वर्मा आ डॉ जया वर्मा- हमर गाम
डॉ. राजीव कुमार वर्मा 1963- , डुमरा, सहरसा। जन्म २१.०७.१९६३, एसोसिएट प्रोफेसर, इतिहास, दिल्ली वि.वि.। कतेको अनुवाद खास कऽ श्रीमति शेफालिका वर्माक “बोल्डनेसक लहास”क “कोर्प्स ऑफ बोल्डनेस”-स्पैरो, मुम्बै द्वारा प्रकाशित आ श्रीमति शेफालिका वर्माक उपन्यास “नागफाँस”क अंग्रेजी अनुवाद (विदेह ई-पत्रिकामे धारावाहिक रूपे)।
डॉ. जया वर्मा 1964-
जन्म १६.०२.१९६४. एसोसिएट प्रोफेसर, इतिहास, दिल्ली वि.वि.। “महाकाव्य आ पुराणमे नारी” आ “जेन्डर स्टडीज”पर विशेष अध्ययन। श्रीमति शेफालिका वर्माक उपन्यास “नागफाँस”क अंग्रेजी अनुवाद (विदेह ई-पत्रिकामे धारावाहिक रूपे)।
हमर गाम
हमर नाम की
हमर गाम की
पुच्छ्लौं अपना सँ
हमर पहचान की
चान देखलौं, सूरज देखलौं
तारागण सेहो देखलौं
लागल गामक
मुदा एतेक कोलाहल
एतेक गाड़ी , एतेक प्रदुषण
नहि नहि इ हमर गाम नहि छी
बड़का मैनक मखान
पोखरक कवई माछ
भुट्टा आ छिमीक बीच मचान
ओरहा आ पियौज आ अचारक संगे चौरक रोटी
सभ छुटि गेल
बरमक थानक देवता
भगवान शंकरक मंदिर
कनैलक फूल
इनार सँ डोले डोल पानि
सभ छुटि गेल
कोसी बाँधक सांझ
चौठ्चानक दही
सामा चकेवा
उजरिया रातिक नाव पर झज्झैर
सभ छुटि गेल
मंगला कुजराक केरा
घूरक पकायल अल्हुआ
ताशक बाजी
चाह पर चाह
सभ छुटि गेल
अब ते देखै छी
नहरक छैठ
ड्राइंगरुमक मधुबनी पेंटिंग
सिनेमा हौलक पोपकोर्न
बिन रंगक होली
सोसाइटीक बेस्वाद दिवाली
केकरा सँ मैथिली बाजू
अब ते विदेह सँ आस अछि
विदेहक रचनामे गामक तलाश अछि
गाम मिळत तं अपन पहिचान पाबि लेब
१.श्वेता झा चौधरी २.ज्योति सुनीत चौधरी ३.श्वेता झा (सिंगापुर)
१
श्वेता झा चौधरी
गाम सरिसव-पाही, ललित कला आ गृहविज्ञानमे स्नातक। मिथिला चित्रकलामे सर्टिफिकेट कोर्स।
कला प्रदर्शिनी: एक्स.एल.आर.आइ., जमशेदपुरक सांस्कृतिक कार्यक्रम, ग्राम-श्री मेला जमशेदपुर, कला मन्दिर जमशेदपुर ( एक्जीवीशन आ वर्कशॉप)।
कला सम्बन्धी कार्य: एन.आइ.टी. जमशेदपुरमे कला प्रतियोगितामे निर्णायकक रूपमे सहभागिता, २००२-०७ धरि बसेरा, जमशेदपुरमे कला-शिक्षक (मिथिला चित्रकला), वूमेन कॉलेज पुस्तकालय आ हॉटेल बूलेवार्ड लेल वाल-पेंटिंग।
प्रतिष्ठित स्पॉन्सर: कॉरपोरेट कम्युनिकेशन्स, टिस्को; टी.एस.आर.डी.एस, टिस्को; ए.आइ.ए.डी.ए., स्टेट बैंक ऑफ इण्डिया, जमशेदपुर; विभिन्न व्यक्ति, हॉटेल, संगठन आ व्यक्तिगत कला संग्राहक।
हॉबी: मिथिला चित्रकला, ललित कला, संगीत आ भानस-भात।
काली माँ
२.
ज्योति सुनीत चौधरी
जन्म तिथि -३० दिसम्बर १९७८; जन्म स्थान -बेल्हवार, मधुबनी ; शिक्षा- स्वामी विवेकानन्द मिडिल स्कूल़ टिस्को साकची गर्ल्स हाई स्कूल़, मिसेज के एम पी एम इन्टर कालेज़, इन्दिरा गान्धी ओपन यूनिवर्सिटी, आइ सी डबल्यू ए आइ (कॉस्ट एकाउण्टेन्सी); निवास स्थान- लन्दन, यू.के.; पिता- श्री शुभंकर झा, ज़मशेदपुर; माता- श्रीमती सुधा झा, शिवीपट्टी। ज्योतिकेँwww.poetry.comसँ संपादकक चॉयस अवार्ड (अंग्रेजी पद्यक हेतु) भेटल छन्हि। हुनकर अंग्रेजी पद्य किछु दिन धरि www.poetrysoup.com केर मुख्य पृष्ठ पर सेहो रहल अछि। ज्योति मिथिला चित्रकलामे सेहो पारंगत छथि आ हिनकर मिथिला चित्रकलाक प्रदर्शनी ईलिंग आर्ट ग्रुप केर अंतर्गत ईलिंग ब्रॊडवे, लंडनमे प्रदर्शित कएल गेल अछि। कविता संग्रह ’अर्चिस्’ प्रकाशित।
३.श्वेता झा (सिंगापुर)
बालानां कृते
राजेश मोहन झा
कविता-
मूड़नक भोज
रसगुल्लामे बिच्ची, जिलेबी काँच,
गरम तरकारीपर बैसला पूरी पाँच
मूड़नक भोज कएलनि इंजिनियर,
हाथे लोटा बिगड़ल इंटीरियर।।
जेठक दुपहरियामे भागम भाग,
धांगलौं मूंग आ पालाॅकी साग।
पेटमे मीठका टीस उठैए
जहिना मकइया सीस झड़ैए।।
हेल्थ विभाग लगौलनि अनुमान,
गरजक संग बौछार समान।
बाजू मोनसँ केहन लगैए,
सूइया पहाड़पर कंकड़ गड़ैए।।
बिरेन्द्र बचावू, मुन्ना बचावू,
आब एहन नहि भोज देखाउ।
इंजिनियर मास्टर केर कुचक्रमे,
अन्हारे हाथे लोटा धेलहुँ।।
आव एहन नहि खाएब जिलेवी,
हजम चूर्ण आ जमैनक सेवी।
भगवान अहाँक आमद बढ़ावथु,
आगाँ बढ़ियाॅ भोज खुआबथु।।
सिद्ध अन्न खाएब अहाँ घर जहिया
उकरिन हएब भोज दोससँ तहिया।
सुनू औ कतवो वेतन बढ़तनि,
मुदा नहि खानदानी स्वभाव बदलतनि।।
बच्चा लोकनि द्वारा स्मरणीय श्लोक
१.प्रातः काल ब्रह्ममुहूर्त्त (सूर्योदयक एक घंटा पहिने) सर्वप्रथम अपन दुनू हाथ देखबाक चाही, आ’ ई श्लोक बजबाक चाही।
कराग्रे वसते लक्ष्मीः करमध्ये सरस्वती।
करमूले स्थितो ब्रह्मा प्रभाते करदर्शनम्॥
करक आगाँ लक्ष्मी बसैत छथि, करक मध्यमे सरस्वती, करक मूलमे ब्रह्मा स्थित छथि। भोरमे ताहि द्वारे करक दर्शन करबाक थीक।
२.संध्या काल दीप लेसबाक काल-
दीपमूले स्थितो ब्रह्मा दीपमध्ये जनार्दनः।
दीपाग्रे शङ्करः प्रोक्त्तः सन्ध्याज्योतिर्नमोऽस्तुते॥
दीपक मूल भागमे ब्रह्मा, दीपक मध्यभागमे जनार्दन (विष्णु) आऽ दीपक अग्र भागमे शङ्कर स्थित छथि। हे संध्याज्योति! अहाँकेँ नमस्कार।
३.सुतबाक काल-
रामं स्कन्दं हनूमन्तं वैनतेयं वृकोदरम्।
शयने यः स्मरेन्नित्यं दुःस्वप्नस्तस्य नश्यति॥
जे सभ दिन सुतबासँ पहिने राम, कुमारस्वामी, हनूमान्, गरुड़ आऽ भीमक स्मरण करैत छथि, हुनकर दुःस्वप्न नष्ट भऽ जाइत छन्हि।
४. नहेबाक समय-
गङ्गे च यमुने चैव गोदावरि सरस्वति।
नर्मदे सिन्धु कावेरि जलेऽस्मिन् सन्निधिं कुरू॥
हे गंगा, यमुना, गोदावरी, सरस्वती, नर्मदा, सिन्धु आऽ कावेरी धार। एहि जलमे अपन सान्निध्य दिअ।
५.उत्तरं यत्समुद्रस्य हिमाद्रेश्चैव दक्षिणम्।
वर्षं तत् भारतं नाम भारती यत्र सन्ततिः॥
समुद्रक उत्तरमे आऽ हिमालयक दक्षिणमे भारत अछि आऽ ओतुका सन्तति भारती कहबैत छथि।
६.अहल्या द्रौपदी सीता तारा मण्डोदरी तथा।
पञ्चकं ना स्मरेन्नित्यं महापातकनाशकम्॥
जे सभ दिन अहल्या, द्रौपदी, सीता, तारा आऽ मण्दोदरी, एहि पाँच साध्वी-स्त्रीक स्मरण करैत छथि, हुनकर सभ पाप नष्ट भऽ जाइत छन्हि।
७.अश्वत्थामा बलिर्व्यासो हनूमांश्च विभीषणः।
कृपः परशुरामश्च सप्तैते चिरञ्जीविनः॥
अश्वत्थामा, बलि, व्यास, हनूमान्, विभीषण, कृपाचार्य आऽ परशुराम- ई सात टा चिरञ्जीवी कहबैत छथि।
८.साते भवतु सुप्रीता देवी शिखर वासिनी
उग्रेन तपसा लब्धो यया पशुपतिः पतिः।
सिद्धिः साध्ये सतामस्तु प्रसादान्तस्य धूर्जटेः
जाह्नवीफेनलेखेव यन्यूधि शशिनः कला॥
९. बालोऽहं जगदानन्द न मे बाला सरस्वती।
अपूर्णे पंचमे वर्षे वर्णयामि जगत्त्रयम् ॥
१०. दूर्वाक्षत मंत्र(शुक्ल यजुर्वेद अध्याय २२, मंत्र २२)
आ ब्रह्मन्नित्यस्य प्रजापतिर्ॠषिः। लिंभोक्त्ता देवताः। स्वराडुत्कृतिश्छन्दः। षड्जः स्वरः॥
आ ब्रह्म॑न् ब्राह्म॒णो ब्र॑ह्मवर्च॒सी जा॑यता॒मा रा॒ष्ट्रे रा॑ज॒न्यः शुरे॑ऽइषव्यो॒ऽतिव्या॒धी म॑हार॒थो जा॑यतां॒ दोग्ध्रीं धे॒नुर्वोढा॑न॒ड्वाना॒शुः सप्तिः॒ पुर॑न्धि॒र्योवा॑ जि॒ष्णू र॑थे॒ष्ठाः स॒भेयो॒ युवास्य यज॑मानस्य वी॒रो जा॒यतां निका॒मे-नि॑कामे नः प॒र्जन्यों वर्षतु॒ फल॑वत्यो न॒ऽओष॑धयः पच्यन्तां योगेक्ष॒मो नः॑ कल्पताम्॥२२॥
मन्त्रार्थाः सिद्धयः सन्तु पूर्णाः सन्तु मनोरथाः। शत्रूणां बुद्धिनाशोऽस्तु मित्राणामुदयस्तव।
ॐ दीर्घायुर्भव। ॐ सौभाग्यवती भव।
हे भगवान्। अपन देशमे सुयोग्य आ’ सर्वज्ञ विद्यार्थी उत्पन्न होथि, आ’ शुत्रुकेँ नाश कएनिहार सैनिक उत्पन्न होथि। अपन देशक गाय खूब दूध दय बाली, बरद भार वहन करएमे सक्षम होथि आ’ घोड़ा त्वरित रूपेँ दौगय बला होए। स्त्रीगण नगरक नेतृत्व करबामे सक्षम होथि आ’ युवक सभामे ओजपूर्ण भाषण देबयबला आ’ नेतृत्व देबामे सक्षम होथि। अपन देशमे जखन आवश्यक होय वर्षा होए आ’ औषधिक-बूटी सर्वदा परिपक्व होइत रहए। एवं क्रमे सभ तरहेँ हमरा सभक कल्याण होए। शत्रुक बुद्धिक नाश होए आ’ मित्रक उदय होए॥
मनुष्यकें कोन वस्तुक इच्छा करबाक चाही तकर वर्णन एहि मंत्रमे कएल गेल अछि।
एहिमे वाचकलुप्तोपमालड़्कार अछि।
अन्वय-
ब्रह्म॑न् - विद्या आदि गुणसँ परिपूर्ण ब्रह्म
रा॒ष्ट्रे - देशमे
ब्र॑ह्मवर्च॒सी-ब्रह्म विद्याक तेजसँ युक्त्त
आ जा॑यतां॒- उत्पन्न होए
रा॑ज॒न्यः-राजा
शुरे॑ऽ–बिना डर बला
इषव्यो॒- बाण चलेबामे निपुण
ऽतिव्या॒धी-शत्रुकेँ तारण दय बला
म॑हार॒थो-पैघ रथ बला वीर
दोग्ध्रीं-कामना(दूध पूर्ण करए बाली)
धे॒नुर्वोढा॑न॒ड्वाना॒शुः धे॒नु-गौ वा वाणी र्वोढा॑न॒ड्वा- पैघ बरद ना॒शुः-आशुः-त्वरित
सप्तिः॒-घोड़ा
पुर॑न्धि॒र्योवा॑- पुर॑न्धि॒- व्यवहारकेँ धारण करए बाली र्योवा॑-स्त्री
जि॒ष्णू-शत्रुकेँ जीतए बला
र॑थे॒ष्ठाः-रथ पर स्थिर
स॒भेयो॒-उत्तम सभामे
युवास्य-युवा जेहन
यज॑मानस्य-राजाक राज्यमे
वी॒रो-शत्रुकेँ पराजित करएबला
निका॒मे-नि॑कामे-निश्चययुक्त्त कार्यमे
नः-हमर सभक
प॒र्जन्यों-मेघ
वर्षतु॒-वर्षा होए
फल॑वत्यो-उत्तम फल बला
ओष॑धयः-औषधिः
पच्यन्तां- पाकए
योगेक्ष॒मो-अलभ्य लभ्य करेबाक हेतु कएल गेल योगक रक्षा
नः॑-हमरा सभक हेतु
कल्पताम्-समर्थ होए
ग्रिफिथक अनुवाद- हे ब्रह्मण, हमर राज्यमे ब्राह्मण नीक धार्मिक विद्या बला, राजन्य-वीर,तीरंदाज, दूध दए बाली गाय, दौगय बला जन्तु, उद्यमी नारी होथि। पार्जन्य आवश्यकता पड़ला पर वर्षा देथि, फल देय बला गाछ पाकए, हम सभ संपत्ति अर्जित/संरक्षित करी।


text:
Home » Archives by category » Article » Culture (Page 3)
बुटवलमे सम्पन्न संस्कार गीत-गायन प्रतियोगिताः मैथिल समाज रुपन्देही
बुटवल, २ जनवरी, २०१७. मैथिली जिन्दाबाद!! वर्तमान मिथिला समाज जतय पश्चिमी सभ्यताक अनुकरणमे अपन मौलिकताक ह्रास कयने जा रहल अछि ताहि स्थितिमे पश्चिम नेपालक महानगर बुटवल स्थित मैथिल समाज रुपन्देही द्वारा मिथिलाक अति विशिष्ट परम्परा ‘संस्कार गीत गायन’ केँ संरक्षित करैत मैथिल जनमानस मे एकर महत्व आत्मसात करबाक लेल एकटा भव्य प्रतियोगिताक आयोजन कयल गेल […]
मिथिला स्तुति – वृहद् विष्णुपुराण
मिथिला स्तुति हे मिथिला – बेर-बेर प्रणाम!! ईश्वर प्रति सम्पूर्ण आस्थावान् रहैत अपन जन्म एहि मिथिला नामक तीर्थभूमि – तंत्रभूमि -सिद्धभूमि मे होयबाक लेल पुनः-पुनः आभार प्रकट करैत छी। मिथिलाक स्तवन करब केहेन कल्याणकारी अछि से त देखू – म सँ मकार ब्रह्मा आर ताहि मे इकारान्त स्त्री यानि ब्रह्माणी (सरस्वती विराजित छथि, थ सँ […]
उड़ाँव भाषा-संस्कृतिक विभिन्न प्रदर्शनकारी कला ओ जीवनशैलीपर नाट्य-विमर्श
इनरुआ, सुनसरी। दिसम्बर ३१, २०१७. मैथिली जिन्दाबाद!! नेपाल संगीत तथा नाट्य प्रज्ञा प्रतिष्ठान, काठमांडू द्वारा सुनसरी जिलाक मुख्यालय इनरुवामे उड़ाँव भाषाभाषीलोकनिक प्रदर्शनकारी लोककला तथा संस्कृतिक विभिन्न पक्ष सबपर नाट्य-विमर्शक आयोजन काल्हि १५ गते पुस मास केँ कयल गेल। प्राज्ञ परिषद् सदस्य तथा नाट्य विभाग प्रमुख रमेश रंजन झाक अध्यक्षतामे संपन्न एहि आयोजनमे उड़ाँवभाषाक विद्वान् अभियंता रामलाल उड़ाँव द्वारा […]
कविवर चन्दा झा विचार सह सेवा संस्थानक जिला कार्यालय केर आय भेल उद्घाटन
सहरसा-(मुरारी कुमार मयंक) आय कविवर चंदा झा विचार सह सेवा संस्थानक जिला कार्यालय केर विधिवत उद्घाटन सहरसा केर सनातन नगर वार्ड नं 32 में भेल अछि।जतय आगमी 28 जनवरी केर कविवर के जन्मस्थान बड़गाम में मनेवाक निर्णय भेल अछि।जहि में साहित्य गोष्टि सह भव्य सांस्कृतिक कार्यक्रम सेहो हेबाक निर्णय भेल।उद्धाटन कर्यक्रमक अध्यक्षता चंद्रशेखर झाजि आ […]
अटल बिहारी वाजपेयी प्रति मैथिलीभाषी सदैव कृतज्ञ रहतः अमैस महासचिव बैजू
आशीष कुमार चौधरी दरभंगा। २७ दिसम्बर, २०१७. मैथिली जिन्दाबाद!! १५म अन्तर्राष्ट्रीय मैथिली सम्मेलन नेपालक राजविराज मे सम्पन्न कयला उत्तर २५ दिसम्बर माननीय पूर्व-प्रधानमंत्री अटल बिहारी वाजपेयीक ९३म जन्मदिन पर दरभंगा मे नवगठित कार्यसमिति द्वारा प्रेस सभाक आयोजन कयल गेल। विद्यापति सेवा संस्थान दरभंगाक परिसर मे अमैस कार्यसमितिक एहि सभाक अध्यक्षता संस्थान अध्यक्ष वयोवृद्ध मैथिली साहित्यसेवी […]
लोभ सब पापक मूल होएछ, धनलोभीक जीवन मे सुख असंभव
विचार – प्रवीण नारायण चौधरी लोभ सब पापक मूल कारण (लोकहित मे जारी) एक गोट धनलोभी दोसर सम्पन्न लोक सँ बहुत डाह करय, डाहक अर्थ स्पष्ट रहैक जे सम्पन्न व्यक्तिक सम्पन्नता ओहि धनलोभी केँ बहुत खटकैत छलैक। ई बात सम्पन्न लोक बुझैक आर ओहि धनलोभी केँ बुझबैक – ओ कहैक, “देखू! धनक लोभ सँ […]
दोसर अटल मिथिला सम्मान समारोह मे उदित-आदित्यक युगलबन्दी, हंसराज सेहो गेलनि
श्रीचन्द कामत, नई दिल्ली। दिसम्बर २६, २०१७. मैथिली जिन्दाबाद!! दोसर “अटल मिथिला सम्मान-२०१७” दिल्ली मे सम्पन भेल काल्हि दिसम्बर २५ तारीख सोम दिन भारतक पूर्व प्रधानमंत्री तथा अति लोकप्रिय नेता अटल बिहारी वाजपेयी केर जन्म दिवसक उपलक्ष्य मे लगातार दोसर बेर “हिन्द पोस्ट मीडिया” द्वारा देशक नामी-गिरामी हस्ती सब केँ “अटल मिथिला सम्मान-२०१७” प्रदान कयल गेल […]
१५म अन्तर्राष्ट्रीय मैथिली सम्मेलन द्वारा राजविराज मे १३ सूत्रीय माँग सहितक घोषणापत्र जारी
दिसम्बर २६, २०१७. मैथिली जिन्दाबाद!! विदिते अछि जे भारतक संविधान केर अष्टम् अनुसूची मे मैथिली केँ स्थान (मान्यता) देलाक तिथि २२ दिसम्बर केँ ऐतिहासिक आ अविस्मरणीय बनेबाक लेल अधिकारकर्मी – अभियानी लोकनि द्वारा डा. बैद्यनाथ चौधरी बैजूक अगुवाई मे प्रत्येक वर्ष २२ आ २३ दिसम्बर केँ अन्तर्राष्ट्रीय मैथिली सम्मेलन केर आयोजन भारत ओ नेपालक विभिन्न […]
साहित्य अकादमी २०१७ पुरस्कारक घोषणा, मैथिली लेल नचिकेता भेला पुरस्कृत
नई दिल्ली, दिसम्बर २२, २०१७. मैथिली जिन्दाबाद!! साहित्य अकादमी – नई दिल्ली द्वारा २४ भाषाक पुरस्कृत स्रष्टाक नाम केर घोषणा काल्हि २१ दिसम्बर, २०१७ केँ कयल गेल अछि। ७ गोट गद्य, ५ गोट पद्य, ५ लघु-कथा, ५ साहित्यिक आलोचना तथा १-१ गोट क्रमशः नाटक एवं लेख वास्ते पुरस्कारक घोषणा कय गेल विज्ञप्ति सँ स्पष्ट अछि। […]
‘राज्जा रानी’ सँ दहेज प्रथा विरुद्ध स्वयं-संकल्प लेल भेटत प्रेरणा, विराटनगर सँ फिल्म प्रोमोशन शुरू
विराटनगर, २१ दिसम्बर, २०१७. मैथिली जिन्दाबाद!! दहेज मुक्त मिथिलाक ब्रान्ड एम्बेसडर दीपक केर नेपाल मे कयल गेलनि सम्मान मिथिला हमर मातृभूमि थिक, ई अत्यन्त प्राचीन और सुसभ्य संस्कृति केर विरासत होएतो वर्तमान समय विभिन्न कूरीति सभक कारण अत्यन्त पिछड़ल क्षेत्र मे परिणति पाबि अपन प्रतिष्ठा समाप्त करैत जा रहल अछि। हम गाँव-गाँव और शहर-शहर मे दौड़ लगाकय ‘दहेज भगाउ बेटी […]


text:
सम्मुख पन्ना
आई: ४, माघ, २०७५ (बृहस्पति)
१८ जनवरी, २०१८
मुख्य चित्र
तिला सङ्कराति नेपालक एक प्रमुख पावनि छी। ई माघ महिनाक पहिल दिन मनाएल जाइत अछि । ई दिन नेपालमे सार्वजनिक विदा होइत अछि । नेपालमे माघ महिनाक पहिल दिन मकर सङ्क्रान्ति पहाडक जिलासभमे माघे सङ्क्रान्ति, मधेस आ थारु समुदायमे माघी आ मैथिली सहितक भारत बर्षक हिन्दू तिला सङ्कराति नामसँ मनबैत अछि । एहि प्रातेसँ नदी पोखरि सहितक जलाशयमे लोकसभक भिड नजरि होइत अछि । श्रद्धालु ठण्डीके परवाह कएने बिना स्नान कए भगवानक पूजा करैत अछि आ स्नान पूजा पछाडी तिल, मुरही, चुराक लड्डु (तिलवा, लाई आ चुरला बनाऽ कऽ ग्रहण करैत अछि । एहि दिन दिनक भोजनमे लोक खिचडी आ तरुवा, पापड आदि लैत छथि । खम्हाउर खेबाक बिशेष प्रथमिकता सेहो रहैत अछि ।...
फोटोग्राफर/श्रोतः Saloni Desai , तिथि: ५ जनवरी २००८
सम्बन्धित पन्ना तिला सङ्कराति
अक्षर अनुसार पृष्ठसभ खोजी
विकिपिडियाक वन्धु परियोजनासभ
विकिपिडियाके विकिमिडिया फाउन्डेसन सञ्चालित केने अछि । ई फाउन्डेसन एक गैर-मुनाफाकारी संस्था छी । ई संस्था अन्य परियोजनासभ सेहो चलौने अछि :
शब्दकोश
खुला समाचार
कथन भण्डार
खुला पुस्तक
प्रजाति संकलन
खुला स्रोतमाध्यम
विश्वकोश परिकल्पना
साझा मिडिया भण्डार
विकिमिडिया कार्यक्रम संयोजक


text:
मिथिला-गौरव डा. संदिप झा – सन्दिप युनिवर्सिटीक संस्थापक
व्यक्तित्व परिचय
– राजकुमार झा, मुम्बई
“मिथिला-गौरव डाॅ. संदिप झाजी”
मिथिलाक श्रेष्ठताकें शिक्षा जगतमे यशस्वी प्रदान केनिहारक सूचिमे अनेकों मूर्धन्य सिरमौर मैथिलवृन्द समर्पित योगदान दैत मिथिलाक गौरवक यशवर्द्धन करैत आबि रहला अछि । परमादरणीय डाॅ. संदिप झाजी मिथिलाक कीर्ति-पताकाकें भारतवर्षक शिक्षा-जगतमे विशिष्ट योगदान देनिहार प्रबुद्ध व्यक्तिक सूचिमे स्वयंकें समानांतर प्रस्तुत करैत मिथिलावासीक गौरव एवं प्रतिष्ठाकें नव ऊँचाई प्रदान कयलनि अछि । स्वभावमे विनम्रता, संस्कारमे सूचिता, शब्द-भावमे आत्मियता तथा कर्मक्षेत्रमे कठोर समर्पणकें धारण करैत महाराष्ट्रक भूमि पर “संदीप यूनिवर्सिटी” केर स्थापना कय नव कीर्तिमान स्थापित करैत तथा मिथिलाक पावन भूमि मधुबनी जिलान्तर्गत “सिजौल” गाँवमे यूनिवर्सिटीक स्थापना कय माइट-पाइन पर रहनिहार युवा-वर्गक भव्य-भविष्य व चरित्र निर्माण हेतु मिथिलावासी सदैव हिनक योगदानकें नमन करैत रहत ।
वस्तुतः मिथिलाक माइटक महान उर्वरताक परिणाम थिक जे एहि भूमि द्वारा एकसँ एक देदीप्यमान नक्षत्र अपन रश्मि-किरण केर माध्यमें जगमग-जगमग केनिहार प्रभामंडलक आभासँ मिथिलावासीकें निरंतर प्राप्त होइत आबि रहल अछि । सम्पूर्ण मैथिल समाज एहि रत्नकें हृदयसँ अभिनंदन करैत गौरवक अनुभव कऽ रहला अछि । जय श्री हरि ।


text:
नैन्सी हत्याकांड मे एसआइटीक मनगढंत कहानीक फूजल पोल, परिवारक लोक केँ हाई कोर्ट सँ जमानत
महादेवमठ, मधुबनी। २२ अगस्त, २०१७. मैथिली जिन्दाबाद!!
नैन्सी हत्याकाण्ड मे झंझारपुर डीएसपी निधी रानीक अगुवाई मे गठित स्पेशल इन्वेस्टीगेशन टीम (एसआइटी) द्वारा परिवारहि केर लोक – नैन्सीक दुइ चाचा राघवेन्द्र झा तथा पंकज झा केँ आरोपी बनाओल गेल छल तिनका लोकनि केँ पटना हाई कोर्ट द्वारा सशर्त जमानत देल गेल अछि, १० हजार केर मुचुल्का आ आगूक अनुसंधान मे सहयोग करबाक वचनबद्धता पर ई जमानत उच्च न्यायालयक तरफ सँ भेटल से अदालतक आदेश सँ स्पष्ट अछि।
परिवारक लोक शुरुए सँ एसआइटी पर आरोप लगबैत रहल अछि जे बिना कोनो सबूत या कारण मनगढंत काल्पनिक कहानीक आधार पर परिवारहि केर लोक केँ फँसाकय असली आरोपी केँ बचेबाक कार्य भेल। हाई कोर्ट पटना केर आदेश सँ सेहो यैह बात स्पष्ट भेल अछि जे आवेदक राघवेन्द्र झा तथा पंकज झा केर वकालत कएनिहार विद्वान् अधिवक्ता रमाकान्त शर्मा अदालत केँ जानकारी करबैत कहलनि। अधिवक्ता शर्मा द्वारा अदालत केँ पुलिस द्वारा परिवारक लोक केँ गलती सँ फँसेबाक बात कहैत खबरी (सूचना देनिहार) द्वारा देल गेल सूचना पर्यन्त एहि बातक समर्थन करैत अछि जे परिवारक लोकक कोनो हाथ नहि छैक आर पुलिस असली दोषी ऊपर कार्रबाई करबाक बदला परिवारक लोक पर दबाव बनेबाक काज केलक अछि। एहि प्रकार सँ तथ्य एवम् परिस्थितिक आकलन करैत उच्च न्यायालय द्वारा आवेदक राघवेन्द्र एवं पंकज केँ जमानत देबाक लेल सशर्त सहमति-आदेश देलक अछि। न्यायाधीश ए. के. उपाध्याय केर सुनबाई मे ई आदेश १९ अगस्त केँ पारित कएल गेल।
ओम्हर परिवार द्वारा दायर कएल गेल शिकायत मे बनाओल गेल आरोपी सभक जमानत मधुबनी न्यायालाय सँ खारिज कएल जेबाक समाचार स्रोत सँ भेटल अछि। विदित हो जे पुलिस डायरी मे उल्लेख कएल गेल विवरण आर एसआइटी द्वारा कएल गेल विभिन्न छानबीन केर विवरण अनुरूप परिवारक लोक पर कपोलकल्पित आरोप लगाओल गेल हो, मुदा यथार्थ साक्ष्य आर खोजी कुत्ताक देल निशानदेही केर आधार पर दोषी आ अपराधक प्रकृति गोल-मोल भेल अछि।
मैथिली जिन्दाबाद सँ राघवेन्द्र झा बात करैत कहलैन जे अनाहक मे प्रशासन अपन जिद्द सँ परिवारक निर्दोष लोक केँ फँसाकय कलंकित करबाक काज केलक अछि। भगवानक घर मे देरी भले भ जाय मुदा अंधेर नहि छैक। हमर कैरियर पर असर जरुर पड़ल अछि, लेकिन आगाँ ई न्याय केर धर्मयुद्ध हम सब एकजुट बनिकय लड़ब। निधीरानी डीएसपी साहिबा आबो कम सँ कम हमर परिवार प्रति बनल गलत धारणा बदलती, प्रशासन एखनहु असली दोषी केर छोड़ल साक्ष्य सब ताकिकय कठोर सँ कठोर सजा देबाक काज करत से आशा आ अपेक्षा करैत छी।
परिवारक स्रोत सँ ईहो पता चलल जे परसू संध्या मे मधुबनीक एसपी पुनः परिवारक लोक सँ हत्या सम्बन्धी विभिन्न पूछताछ करय पहुँचल छल। आब आगाँ प्रशासनक रुखि केहेन रहत से आगू पता चलत। परिवारहु केर लोक एखनहु असली दोषी विरुद्ध उपलब्ध साक्ष्य सब खोज कय रहल अछि। नैन्सीक आत्मा केँ शान्ति तखनहि भेटत जखन असली हत्यारा कानूनक फँदा मे पड़त।


text:
हिमकर श्याम
अर्जुन मुंडा खरसावां स चुनाव जीत गेलाह अछिं। मुंडा क एहि जीत स झारखंड मे राजनीतिक अस्थिरता क आशंका फिलहाल टलि गेल अछि। खरसावां मुंडा क पारंपरिक सीट रहल अछि। मुंडा क जीत क आसार त छल, मुदा हार जीत क अंतर कम होएत, इ कियो नहि सोचने छल। मुंडा कए जीत क एहि अंतर स सबक लेबाक जरूरत अछि। हारि कए सेहो झाविमो एहि ठाम फायदा मे रहल अछि। बाबूलाल मरांडी मुंडा कए गढ मे अपना लेल जमीन तैयार केलथि अछि। मुंडा क लेल इ जीत महत्वपूर्ण अछि। ओ विधानसभा क सदस्य नहि छथि। संवैधानिक दृष्टि स छह महिनाक भीतर विधान सभा क सदस्य होएब हुनका लेल आवश्यक छल। ओ हारतथि त सीएम क कुर्सी छोडबा लेल मजबूर होइतथि। जीत स पार्टी मे सेहो हुनकर साख बढल अछि। घटक दल क बीच ताकतवर भकए उभरलाह अछि। खरसावां राज्यहित मे हुनका मौका देलक अछि। हुनका लग क उम्मीद कए पूरा करबाक मौका अछि। सियासी लडाई तो वो जीत गेलाह, मुदा आब हुनकर असली चुनौती शुरू होइत अछि। आब हुनकर काज क बारी अछि। मुंडा कए एकरा लेल कईटा चुनौति क सामना करबाक अछि।
विकास क दौड मे उत्तराखंड आ छत्तीसगढ क तुलना मे झारखंड काफी पाछु छूटल अछि। एहि ठाम पैघ पैमाना पर सुधार क जरूरत अछि। राजनीतिक अस्थिरता आ भ्रष्टाचार क खेल क चलते राज्य क समुचित विकास नहि भ पाबि रहल अछि।
अहां झारखंड क भ्रमण करि त साफ देखबा मे आउत जे एहि ठामक गाम, कस्बा, जिला क बुनियादी ढांचा काफी पिछडल अछि। बुनियादी समस्या क एखनधरि निराकरण नहि भ सकल अछि। राज्य क 24टा जिला मे स 12टा मे साक्षरता दर 50 फीसदी स कम अछि। 54 फीसदी आबादी एखनो गरीबी रेखा स नीचा अछि। राज्य क अधिकतर किसान क स्थिति दयनीय अछि। अनाज उत्पादन मे झारखंड पहिने स डेफेसिट स्टेट रहल अछि। सुखाड क मार एकरा आओर गंभीर बना देलक अछि। उद्योगक हालत सेहो खस्ता अछि।
मुंडा सरकार क सामने सबस पैघ चुनौती सडक, बिजली आ पाइन क अछि।
झारखंड हाईकोर्ट पिछला सप्ताह जनहित याचिका क सुनवाई क दौरान सरकारक काम काज पर टिप्पणी केने छल। चीफ जस्टिस भगवती प्रसाद कहने छलाह जे राज्य मे नहि पाइन अछि आ नहि बिजली। एहि मे आर कियो नहि नीति निर्धारक सब समस्या ठार कए रहल छथि। राज्य क लेल इ र्श्मनाक अछि आओर एहि मेे विकास क कल्पना
बेमानी भ जाइत अछि।
राज्य क अधिकतर हिस्सा नक्सली हिंसा क चपेट मे अछि। नक्सली हिंसा आओर बंद क वजह स झारखंड क आर्थिक व्यवस्था चरमरा गेल अछि। विकासक काज गति नहि पकडि रहल अछि। एहि लेल नक्सल समस्या क हल ताकब जरूरी अछि। अगर सरकार नक्सल समस्या पर काबू पाबि
लैत अछि त इ पैघ उपलब्धि होएत। विस्थापन क समस्या पूर्ववत अछि। विकास क योजना मे विस्थापिक ध्यान राखए पडत। विस्थापित क विरोध कए चलते कईटा विकास योजना बंद भ चुकल अछि। एकरा लेल ठोस आ व्यावहारिक पुनर्वास
नीति बनेबाक जरूरत अछि। भ्रष्टाचार क चुनौती सेहो अछि। लूट क खेल मे सत्ता के शीर्ष पर बैसल लोक स लकए प्रखंड स्तर क छोट कर्मचारी तक शामिल छथि। मुंडा क लग मे एकटा मूलभूत ढांचा अछि, जरूरत एकटा पूर्व निश्चित दिशा मे काज करबाक अछि ताकि आर्थिक रूप स ऊर्जावान झारखंड क विकास कैल जा सकए, निवेश क अनुकूल माहौल बनाउल जा सकए। एकरा लेल आधारभूत संरचना कए विकसित करबा क काज करए पडत। गाम कए सडक स जोडए पडत। विद्युत उत्पादन कए जीरो पावर कट क स्थिति मे आनए पडत, बंद पडल थर्मल पावर प्लांट कए चालू
करबा लेल योजना तैयार हेबाक चाही।
गठबंधन क चुनौति सेहो कम नहि अछि। मुंडा कए विकास क संग-संग राजनीतिक अस्थिरता पर सेहो ध्यान दिए पडत। मुंडा क जीत मे सहयोगी दल क
भूमिका अहम रहल अछि। मंुडा क जमशेदपुर संसदीय सीट छोडलाक बाद ओकरा लेल खींचतान शुरू भ गेल अछि। घटक दल एहि सीट पर एखने स अपन दावा पेश करि देलक अछि। भाजपा पर इ सीट छोडबा क दवाब अछि। भाजपा कए गठबंधन धर्म याद दियाउल ता रहल छैक, ओतहि भाजपा कोनो कीमत पर अपन परंपरागत सीट छोडबा लेल तैयार नहि अछि। खींचतान जारी अछि। बरहाल पंचात चुनाव आओर राष्ट्रीय खेल क बाद खरसावां क चुनाव मौजूदा सरकार क पैघ उपलब्धि अछि।


text:
खोज्नुहोस्
-
प्रमुख सम्पादक/सङ्कलक :
~ आविष्कार ~
-
-
विधा छान्नुहोस्
- English article Nepali Writer (252)
- Essay (17)
- Memoir (5)
- Micro Story (2)
- Poem (163)
- Story (65)
- Misc (10)
- अनुवादित साहित्य (266)
- Translated Memoir (1)
- Translated Poem (59)
- Translated Poetic Novel (1)
- Translated Story (9)
- अनूदित कथा (63)
- अनूदित कविता (101)
- अनूदित निबन्ध (12)
- अनूदित लघुकथा (18)
- अनूदित संस्मरण (1)
- गीत (961)
- देउडा गीत (30)
- नेपाली गीत (915)
- नेपाली भजन (16)
- नाटक – रङ्गमञ्च (53)
- नेपाली उपन्यास (20)
- नेपाली काव्य (7,624)
- कविता (5,109)
- कविता सङ्ग्रह (8)
- केस्रा (30)
- खण्ड-काव्य (5)
- गजल (1,769)
- गीति कविता (47)
- गेडी (10)
- छन्द कविता (100)
- छेस्का (9)
- छोक (170)
- तङ्का (10)
- मुक्तक (219)
- रुबाई (17)
- लघु-काव्य (1)
- शोक-काव्य (1)
- सिजो (9)
- सेदोका (6)
- सेन्र्यू (4)
- हाइकु (101)
- नेपाली गद्य (3,929)
- निबन्ध (280)
- नेपाली कथा (2,628)
- नैतिक कथा (6)
- पत्र साहित्य (42)
- पुस्तक अंश (25)
- पौराणिक कथा (33)
- मनोवाद (16)
- लघुकथा (845)
- लोक कथा (25)
- सूत्रकथा (61)
- बाल साहित्य (295)
- बाल उपन्यास (3)
- बाल एकाङ्की (5)
- बाल कथा (168)
- बाल कविता (89)
- बाल गजल (11)
- बाल गीत (13)
- बाल नाटक (6)
- भाषा-भाषी साहित्य (203)
- अवधी रचना (3)
- अवधी कविता (1)
- अवधी गजल (2)
- कुलुङ भाषी रचना (8)
- कुलुङ कविता (1)
- कुलुङ गजल (3)
- कुलुङ गीत (3)
- कुलुङ मुक्तक (1)
- चाम्लिङ भाषी रचना (22)
- चाम्लिङ कविता (19)
- चाम्लिङ गजल (3)
- तामाङ भाषी रचना (22)
- तामाङ कविता (9)
- तामाङ गजल (10)
- तामाङ मुक्तक (1)
- तामाङ हाइकु (2)
- थारू भाषी रचना (22)
- थारू कथा (4)
- थारू कविता (5)
- थारू गजल (4)
- थारू बालकथा (1)
- थारू मुक्तक (6)
- थारू हाइकु (1)
- नेवारी रचना (15)
- नेवारी कविता (12)
- नेवारी गीत (1)
- नेवारी मुक्तक (1)
- नेवारी हाइकु (1)
- बान्तावा भाषी रचना (4)
- बान्तावा कविता (1)
- बान्तावा गजल (2)
- बान्तावा गीत (1)
- भोजपुरी रचना (4)
- भोजपुरी कविता (1)
- भोजपुरी गजल (2)
- भोजपुरी गीत (1)
- मगर भाषी रचना (6)
- मैथिली रचना (40)
- मैथिली कथा (2)
- मैथिली कविता (16)
- मैथिली गजल (12)
- मैथिली गीत (3)
- मैथिली मुक्तक (7)
- लिम्बू भाषी रचना (7)
- लिम्बू कविता (4)
- लिम्बू गजल (1)
- लिम्बू हाइकु (2)
- शेर्पा भाषी रचना (8)
- शेर्पा कविता (4)
- शेर्पा गजल (4)
- संस्कृत भाषी रचना (3)
- संस्कृत कविता (2)
- संस्कृत गजल (1)
- सुनुवार भाषी रचना (39)
- सुनुवार कविता (33)
- सुनुवार गजल (3)
- सुनुवार गीत (3)
- अवधी रचना (3)
- लेख – समीक्षा (465)
- कार्यपत्र (14)
- पुस्तक समीक्षा (209)
- लेख (70)
- समालोचना (39)
- समीक्षा (117)
- विचार मन्थन|चिन्तन (13)
- संस्कार – संस्कृति परिचय (12)
- साहित्यिक भलाकुसारी (12)
- स्थान परिचय (3)
- स्मृति साहित्य (382)
- स्रष्टा चिनारी (53)
- स्रष्टा जीवनी (17)
- स्रष्टा परिचय (36)
- हास्य – व्यङ्ग्य (414)
- English article Nepali Writer (252)
नेपाली साहित्य लेखन सहयोगी१. साहित्य सृजना कसरी गर्ने ?
२. हाइकु कसरी लेख्ने ?
३. गेडी कसरी लेख्ने ?
४. गजल कसरी लेख्ने ?
५. छन्दमा कविता कसरी लेख्ने ?
६. तान्का कसरी लेख्ने ?
७. रुबाई कसरी लेख्ने ?
८. छेस्का कसरी लेख्ने ?
९. मुक्तक कसरी लेख्ने ?
१०. कविता कसरी लेख्ने ?
११. सिजो कसरी लेख्ने ?
१२. कथा कसरी लेख्ने ?
१३. लघुकथा कसरी लेख्ने ?
१४. उपन्यास कसरी लेख्ने ?
आज धेरै पढिएको
- यौन-कथा : मेनुका टाउँको निहुँर्याएर सुन्दै थिईन्
- नेपाली उपन्यास : अद्भुत प्रेम परीसंग
- कथा : अन्जान संघर्ष
- कविता : आजकाल
- यौन-कथा : अग्निस्नान
- दन्ते कथा : एक देशमा
- लोक कथा : राम्री यूवती !
- नेपाली उपन्यास : अनौठो प्रेमकथा
- कविता : शुन्यता भित्रको जीवन
- कथा : पुनमाया भाउजु र भाउजुको आठ तल्ले घर
- लोक कथा : राम्री घमण्डी यूवती !
- गजल : जिन्दगी
- नेपाली उपन्यास : मृत्यु विरुद्ध
- गजल : प्रेम सार्ने बानी छैन मेरो
- खण्ड-काव्य : गौरी
- नेपाली उपन्यास : भाँचिएको लौरो
- नेपाली उपन्यास : नन्दिता
- बाल-कथा : बाख्रीको जुक्ति र भालुको मूर्ख्याइं
- लोक कथा : भैरव शिकारी र स्याल
- लोक कथा : सिकर्मीको व्यथा
Follow साहित्य सङ्ग्रहालय
यो हफ्ता धेरै पढिएको
Tag Archives: Maithali Sahitya
मैथिली मुक्तक : गाम–घर डूबल
~विनीत ठाकुर~ नदी–नाला मे चलैय पानि अगम–अथाह वर्षा सँ भेल जनता केँ जिनगी तवाह ढहल पहाड़ कतेको
मैथिली मुक्तक : किएक नहि डरत
~गजेन्द्र गजुर~ मेहनत-बलसँ केहनो पत्थर फूटाए जाइछै । अन्हारो घरमे रोटी मुहँमे घोटाए जाइछै , किएक नहि डरत
Posted in मैथिली मुक्तक Tagged Gajendra Gajur Leave a comment
मैथिली गजल : निक विचार नञि देखलाैं
~हृदय नारायण यादव ‘मैथिल सुमन’~ अहाँ भितर निक विचार नञि देखलाैँ कहियाे, विश्वास कsसकी अाे विचार नञि देखलाैँ कहियाे, अहाँ भितर निक विचार नञि देखलाैँ कहियाे, विश्वास कsसकी अाे विचार नञि देखलाैँ कहियाे, अहाँ भितर निक विचार नञि देखलाैँ कहियाे…
Posted in मैथिली गजल Tagged Hriday Narayan Yadav 'Maithil Suman' Leave a comment
मैथिली मुक्तक : ऋतुराज वशन्त
~विनीत ठाकुर~ फूल प्रकृतिकेँ श्रृंगार छी हम बगियाकेँ सुन्दर उपहार छी हम केव तोरु नै
मैथिली मुक्तक : प्रिय प्राण हमर
~विनीत ठाकुर~ अहाँ छी जीनगीक चान हमर अहीँ पर सदिखन ध्यान हमर ई मधुर
मैथिली मुक्तक : माय मिथिला
~विनीत ठाकुर~ माय मिथिलाकेँ संतान अहाँ राखु पूर्वजकेँ मान अहाँ छोडि़कऽ
मैथिली कविता : संघर्ष
~विनीत ठाकुर~ संघर्षक पथ पर हौसला बुलन्द अछि जीत आव लग अछि नै कानु माय जल्दिए लौटव हम अधिकार प्राप्तिक संग अहाँक शरण मे ।
मैथिली मुक्तक : उलझन
~विनीत ठाकुर~ दहेज सँ खरिदल दुलहा पर भाग कि निक निशारात्रि मे अनोना दुलारक राग कि निक
मैथिली कविता : बापक ब्यथा
~रंजित निस्पक्ष~ केहन निर्लज तों भेले ओली, बापक नाम हँसेले रै ! केहन बंशमें जन्म भेलौ तोहर, खन्दानक नाम घिनेले रै ! बढ घिर्णित हम भेनौ ओली, जे जन्म देलियौ हम तोरा रै ! अई स बरहिंया निपुतरे रहितौं, नै … Continue reading
Posted in मैथिली कविता Tagged Ranjit Nispaksh Leave a comment
मैथिली गजल : केहन बात केलक ओ
~गजेन्द्र गजुर~ आखिए आखिए मे केहन बात केलक ओ॥ अपन जिनगी सँ क्षणमे कात केलक ओ॥ बिन छपरी केर हमर नेहक निवास॥ बुने बन सँ जहरक बर्षात केलक ओ॥
Posted in मैथिली गजल Tagged Gajendra Gajur Leave a comment
मैथिली गजल : बेर बेर सवाल
~गजेन्द्र गजुर~ बेर बेर सवाल हमर याह रहैछै सत्य बात किए लगैत बेजाह रहैछै अपना टाग्ङ तर दाबल रहलो पर कछेर प पुहुचेने किए नाह रहैछै
Posted in मैथिली गजल Tagged Gajendra Gajur Leave a comment
मैथिली कविता : शान्ति सन्देश
~विनीत ठाकुर~ ए ! शान्तिदूत परवा उड़िकऽ आ अप्पन देशमे फैलऽवै तों शान्ति हिमाल, पहाड़ आ मधेशमे एतऽकेँ सभ नर–नारी अछि शान्तिकेँ पूजारी सहत कोना हिंशा पसरल अछि समस्या भारी हिमालक अमृत जलमे मिलिगेल शोनितकेँ धारा
Posted in अनूदित कविता, मैथिली कविता Tagged Binit Thakur Leave a comment
मैथिली कविता : जाइतक टुकरी
~विनीत ठाकुर~ जाइतक टुकरी नै ऊँच–नीच महान् छी हम सब मैथिल मिथिला हमर शान होइ छै एकेटा धरती एकेटा आकाश पिवैत छी सबकिओ एकेटा बतास चाहे ओ पंडित हो, पादरी आ खान
मैथिली गजल : पिअरगर यौ
~धिरेन्द्र प्रेमर्षि~ जोरजुलुमसँ जे ने झुकए से भाले लगए पिअरगर यौ इन्द्रधनुषी एहि दुनियामे लाले लगए पिअरगर यौ ठोरे जँ सीयल रहतै तँ गुदुर–बुदुर की हेतै कपार! एहन मुर्दा शान्तिसँ तँ बबाले लगए पिअरगर यौ कुच्ची–कलमक रूप सुरेबगर रहलै, रहतै … Continue reading
मैथिली गीत : बेटीक भाग्य विधान
~विनीत ठाकुर~ बीसम बसन्त जाहि घर बीतल सेहो घर भेल आब आन किया विधना फेरि(फेरि कऽ लिखे बेटीक भाग्य विधान के आब भोरक भुरुकबामे उठि कऽ चुनत बागक फूल एतबो नै कोना सोचलन्हि बाबा कोना पठाबथि दोसर कूल
Posted in मैथिली गीत Tagged Binit Thakur Leave a comment
मैथिली कविता : प्रजातन्त्र रामलीलाक मञ्च
~रोशन जनकपुरी~ सन्दर्भ : वर्तमान १) देश खीरा जे ऊपर सँ सौँस होइछै आ भीतर सँ फाँकफाँक । २) राजनीति
Posted in मैथिली कविता Tagged Roshan Janakpuri Leave a comment
मैथिली कविता : चहुँदिश अमङ्गल
~विनीत ठाकुर~ स्वार्थेबस मानव उजारलक ओ जङ्गल । तैं धरती पर देखल चहुँदिश अमङ्गल ।। ठण्ढी में कनकनी गर्मी में अधिक गर्मी । नदी नाला के आब बन्द भऽ गेल सर्बी ।।
मैथिली कविता : कम्प्यूटरक दुनिया
~विनीत ठाकुर~ ईन्टरनेट, ईमेल कम्प्यूटर के दुनिया । च्याटीङ्ग पर भेटल हमर ललमुनिया ।। नाम ओकर भाई जेहने छै अलका । तेहने ललितगर केश ओकर ललका ।।
मैथिली गजल : डर लगैए
~रोशन जनकपुरी~ नाचि रहल गिरगिटिया कोना, डर लगैए साँच झूठमे झिझिरकोना, डर लगैए कफन पहिरने लोक घुमए एम्हर ओमहर शहर बनल मरघटके बिछौना, डर लगैए
Posted in मैथिली गजल Tagged Roshan Janakpuri Leave a comment
मैथिली गीत : जे करथि घोटाला
~विनीत ठाकुर~ जे करथि घोटाला छथि अखन बोलबाला चलत कोना ई दुनिया कह रे उपरबाला गाम–नगर में बैइमान वनमे घुमै सैतान मानब भऽ दानब वनि करै सज्जनक अपमान
Posted in मैथिली गीत Tagged Binit Thakur Leave a comment
मैथिली कथा : अग्निपुष्पके गुच्छासब
~रोशन जनकपुरी~ दुश्मनके नाइट भिजन हेलिकप्टर सँ राइत भइर बमबारी के बादो जनसेनाद्वारा कएल गेल घेराबन्दी नइ टुटल रहइ । जेना सिनेमा मे होइछै, चहुदिस पसरल अन्हारमे एम्हर बम खइस रहल अइ, ओम्हर बम खइस रहल अइ आ लोकसब दौड … Continue reading
Posted in मैथिली कथा Tagged Roshan Janakpuri Leave a comment
मैथिली गजल : जर्सी छी
~धीरेन्द्र प्रेमर्षि~ सिहकैत कनकन्नीमे सीटर छी, जर्सी छी मखा-मखा प्रेम करी, मोनक प्रेमर्षि छी चानक धियानमे धरती नहि छूटए, तेँ डिहबारक भगता हम दूरक ने दर्शी छी
मैथिली कविता : भरल नोर में
~विनीत ठाकुर~ केहन सपना हम मीता देखलौँ भोर में । माय मिथिला जगाबथि भरल नोर में ।। कहथि रने वने घुमी अपन अधिकार लेल । छैं तूँ सुतल छुब्ध छी तोहर बिचार लेल ।।
मैथिली गजल : जाइ छै
~डा राजेन्द्र विमल~ नयनमे उगै छै जे सपनाकेर कोँढ़ी, फुलएबासँ पहिने सभ झरि जाइ छै कलमक सिनूरदान पएबासँ पहिने, गीत काँचे कुमारेमे मरि जाइ छै चान भादवक अन्हरिये कटैत अहुरिया, नुका मेघक तुराइमे हिंचुकै छल जे बिछा चानीक इजोरिया कोजगरामे … Continue reading
Posted in मैथिली गजल Tagged डा राजेन्द्र विमल - Dr Rajendra Bimal Leave a comment
मैथिली कविता : कोरो आ पाढि
~विनीत ठाकुर~ गरीब छोरि कऽ के बुझतै गरीबीके मारि । ओ तऽ पेटे लेल जरबै छै कोरो आ पाढि़ ।। भेल छै स्वार्थी सब नेता अपने स्वार्थे में चूर । छिनलकै जे सपना सुख भऽ गेलैक कोसो दूर ।।
मैथिली गजल : कुच्चा छै
~धिरेन्द्र प्रेमर्षि~ शासनके लोडहीतर लोक बनल कुच्चा छै लोडहपर हाथ जकर अगबे सब लुच्चा छै कहने छल जत्ते छै खधिया हम पाटि देब वैषम्यक ठाढ मुदा पर्वत समुच्चा छै
मैथिली गजल : चोख फार भेल छी
~धीरेन्द्र प्रेमर्षि~ घसाइत आ खिआइत चोख फार भेल छी गला-गला गात गजलकार भेल छी शब्दकेर महफामे भावक वर-कनियाँ लऽ सदिखन हम दुलकैत कहार भेल छी धधराक धाह मारऽ पोखरि खुनाएल अछि
मैथिली कविता : गाम–नगर में
~विनीत ठाकुर~ गाम–नगर में सोरसराबा सुनल गेल बड़ बेसी । लोकतन्त्र में अपन अधिकार लऽकऽ रहत मधेशी ।। जनसंख्या सँ जनसागर में जोरल छलौं हम सीधा । खाकऽ हमहुं लाठी गोली पारकेलौं सबटा बाधा ।। बटवृक्षक अंकुर बनि जनमल कतेको … Continue reading
मैथिली गजल : एखन बाँकी अछि
~रामभरोस कापडि ‘भ्रमर’~ करिछौंह मेघके फाटब, एखन बाँकी अछि चम्कैत बिजलैँकाके सैंतब, एखन बाँकी अछि उठैत अछि बुलबुल्ला फूटि जाइछ व्यथा बनि पानिके अड़ाबे से सागर, एखन बाँकी अछि
Posted in मैथिली गजल Tagged RamBharos Kapdi 'Bhramar' Leave a comment
मैथिली कविता : हम युद्ध नहीं जित सकल छी
~नन्दलाल आचार्य~ (१) शान्ति आ सुव्यवस्थाकेँ अस्त्र बनेलिही केलही, बहुत केलही सभकऽ मनमनमे ढोल बजेलिही जीवनमे बारम्बार भूकम्प आनलिही सडक गरमेलही, निद्रा उडेलही सपना बाटलिही, अस्थिर भविष्य देलही कमै चेतना दैक ललिपप चटवैत तन, मन, धन लेलही, कोनकोनसँ समर्थन भेटलिही … Continue reading
Posted in मैथिली कविता Tagged नन्दलाल आचार्य - Nandalal Acharya Leave a comment
मैथिली कथा : चौकपरक मौगी
~बृषेश चन्द्र लाल~ हँ, आब ओकरा चौके तँ कहैत छैक । नाम धएलकैक अछि मेगा चौक ! कनेक अङरेजिया नाम । एहिसँ नवतुरिया कर्णधारसभमे अपन मौलिकता, संस्कृति, भाषा आदि आ कही तँ साँच ई जे स्वयं अपनोप्रति बढ़ैत हीनताबोधक स्थिति … Continue reading
Posted in मैथिली कथा Tagged Brikhesh Chandra Lal Leave a comment
मैथिली गीत : सहिदक आत्मा जरए
~गजेन्द्र गजुर~ ननकिरबो मरए ,बुढबो मरए लइल अधिकार।। सहिदक आत्मा जरए,टसँमसाइ नहि जाली सरकार।। लहुमाला छिरियाल माएँ के आचरमे बोदम बोद नोर कऽ डिढीर फारल पाथरमे मिटौने नइ मिटत माँए मधेशक ललकार ।।
Posted in मैथिली गीत Tagged Gajendra Gajur Leave a comment


text:
दरभंगा । लगभग सवा करोड़ क लागत स दरभंगा जंक्शन पर रैक प्वाइंट बनाउल जाइत। एकरा लेल रनशिक स्वीकृत भ चुकल अछि। पूर्व मध्य रेलवे मुख्यालय हाजीपुर डीआरएम कुंदन चौधरी क प्रस्ताव पर रैक प्वाइंट कए व्यापारी क उपयोग क लायक बनेबा लेल उन्नयन कार्य क लेल करीब सवा करोड़ क दू टन योजना कए स्वीकृति प्रदान करि देलक अछि। रेल मंडल समस्तीपुर क वरीय डीसीएम सह पीआरओ जफर आजम एकर पुष्टि करैत कहला जे दरभंगा क रैक प्वाइंट कए आम व्यापारी क लायक बनेबा लेल 25 लाख व 99.58 लाख क दू टन योजना कए स्वीकृति भेटल अछि। एहि राशि स टर्मिनल, कवर्ड शेड, बेहतर संपर्क पथ, मर्चेट रूम आदि बनाउल जाइत। एखन इ रैक प्वाइंट पर मात्र स्टोन चिप्स उतारल जा रहल अछि। सीमेंट आ चीनी क संग हि बोरा मे बंद अन्य सामान क लेल पक्का फर्श जरूरी होइत अछि। जेकर व्यवस्था एहि योजना मे शामिल छै । आजम कहला जे दरभंगा रैक प्वाइंट जखन तैयार भ जाइत त लहेरियासराय रैक प्वाइंट कए दरभंगा स्थानांतरित करि देल जाइत। लहेरियासराय रैक प्वाइंट क प्लेटफार्म क उपयोग यात्री ट्रेन क लेल भ सकत। एखन ओहि ठाम मात्र एक प्लेटफार्म यात्री लेल अछि। आजम कहला जे दरभंगा रैक प्वाइंट क दूनू दिस राष्ट्रीय उच्च पथ जा रहल अछि, जाहि स माल ढुलाई क लेल वाहन क आवागमन मे सेहो सहूलियत होयत। उल्लेखनीय अछि जे दरभंगा मे रैक प्वाइंट नहि रहला स दरभंगा क व्यापारी कए काफी परेशानी होइत छैन।
मुख्य पृष्ठ समाचार दरभंगा रैक प्वाइंट क लेल सवा करोड़ स्वीकृत


text:
Home » Archives by category » Article » Personality (Page 9)
मैथिली साहित्यक नव अंशु: अमित मिश्र संग साक्षात्कार
मैथिली साहित्य मे नवतुरिया रचनाकारक प्रवेश एकदम न्यून देखाइतो, जतेक उपस्थिति अछि से कम नहि। एहि क्रम मे मात्र किछुए वर्ष मे अनेको रचना सँ मैथिली केँ पुष्ट कएनिहार अमित मिश्र संग भेल साक्षात्कारकेँ मैथिली जिन्दाबाद पर प्रकाशित कैल जा रहल अछि। अमितजी! बधाई! अहाँक साहित्य यात्रा बहुत कम उम्र मे नीक उत्कर्ष पर पहुचबाक […]
मैथिली गायन केर स्वरकोकिला: रंजना झा
किसलय कृष्ण, सहरसा। मई ११, २०१५. मैथिली जिन्दाबाद विशिष्ट व्यक्तित्व परिचय: गायिका रंजना झा मूलत: अररिया जिलाक देवीगंज मे जन्म भेलनि रंजनाक – पिता भागवत मिश्र वियोगी जनसम्पर्क विभाग मे नौकरी करैत रहबाक कारणे रंजनाक शिक्षा बाहरे भेलनि। बचपने सँ संगीत संग लगाव केर कारण हिनक सांगीतिक शिक्षा सेहो समानान्त रूप सँ चलल। पंचगछिया घराना […]
नेपाल भूकंप: गूगल निर्देशक डान फ्रिडिनबर्ग सहित १९ केर मृत्यु
शनि दिन आयल महाभूकम्पक परिणामस्वरूप सागरमाथा (माउन्ट एवरेस्ट) केर पर्वतारोही पर सेहो खतरनाक बर्फक बाढि (एवलान्च) सँ गूगल केर कार्यकारी निर्देशक डान फ्रिडिनबर्ग सहित करीब १९ जन विदेशी शैलानी, पर्वतारोही आ सहयोगी शेर्पा लोकनिक मृत्यु होयबाक दुखद समाचार भेटल अछि। डान फ्रिडिनबर्ग केर मृत्युक खबैड़ गूगल द्वारा सेहो पुष्टि कैल जा चुकल अछि। अन्य दर्जनों […]
दरभंगा मे डा. विन्देश्वर पाठक केर सम्मान
दरभंगा, २१ अप्रैल, २०१५. मैथिली जिन्दाबाद – रिपोर्ट संस्कृत विश्वविद्यालय – दरभंगा मे आयोजित एक अन्तर्राष्ट्रीय सेमिनारक अतिथि डा. विन्देश्वर पाठक द्वारा रु. २२ लाख केर अनुदान उपलब्ध करायल गेल। एकर उपयोगिता एक अक्षय कोष केर रूप मे करबाक अनुरोध विश्वविद्यालय प्रशासन सँ कैल गेल अछि। संस्कृत भाषाक महत्त्व केँ आत्मसात करैत अध्ययनरत छात्र केँ […]
अन्तर्राष्ट्रीय मैथिली परिषद् – जमशेदपुर अध्यक्ष मे अमलेश झा निर्वाचित: अन्तर्वार्ता
– प्रवीण नारायण चौधरी, विराटनगर, मार्च १५, २०१५, मैथिली जिन्दाबाद! अन्तर्राष्ट्रीय मैथिली परिषद् – मिथिलाक एक प्राचिन सुसंगठित संस्था जे भाषिक, राजनैतिक, सांस्कृतिक आ सामाजिक विषय पर कार्य करैत आबि रहल अछि आ जेकर सबसँ मजबूत शाखा जमशेदपुर केँ मानल जाइत अछि, ताहि संस्थाक अध्यक्षक रूप मे अनेको बुजुर्ग-पुरान नेतृत्वकर्ताक सोझाँ युवा नेतृत्वक जीत वर्तमान […]


text:
Home » Archives by category » Article » Heritage (Page 2)
जनकपुरधाममें भव्यरूप सऽ मनाओल जएतनि जानकी केर जन्मोत्सव
मनीष कर्ण,जनकपुरधाम।२५ अप्रैल,२०१७.मैथिली जिन्दावाद !! यहिं वर्ष जगत जननी जानकीक जन्मोत्सव भव्यताक संग मनएबाक निर्णय काएल गेल अछि। आइ जानकी मन्दिरमें बैसल सर्वपक्षीय बैसार सऽ उक्त निर्णय काएल गेल अछि। एहिं वर्षक प्रमुख कार्यक्रम सभ यथा बधाई गान :27 अप्रैल2017 सँ 4मइ तक,30 अप्रैल क भिठ्ठामोड में श्रीमद् राजेन्द्रदास देवाचार्य केर स्वागत कार्यक्रम,1मई सँ 9मई तक […]
केवट समाजक समग्र ऐतिहासिकता आ मिथिलाक सन्दर्भ
आलेख – प्रवीण नारायण चौधरी मिथिला मे केवट (कैवर्त्त) प्रसिद्ध आदि-पुरुषः केवट ‘सोइ राम केवटहिं निहोरा’ (मानस) केर एहि पाँति मे भगवान् राम द्वारा वनवास लेल प्रस्थान करबाक समय गंगाजी पार जेबा लेल केवट नाम्ना नाविक केँ निहोरा करबाक बोध होएत अछि। प्रसंग बहुत लम्बा छैक, मुदा संछेप मे एतेक बुझब आवश्यक छैकः […]
मिथिलाक लोकपरंपरा मे भोजपुरी शेक्शपियर ‘भिखारी ठाकुर केर विदेशिया नाच’क लोकप्रियता
भिखारी ठाकुर भोजपुरी भाषा आ मिथिला – प्रवीण नारायण चौधरी जेना-जेना लोकसंस्कृति कोश (मिथिला खंड) पढैत जा रहल छी, बहुत रास ज्ञानवर्धन होयबाक संग-संग जिज्ञासा सेहो बढैत अछि आर ताहि मुताबिक स्वाध्यायक मात्रा स्वस्फूर्त बढल जा रहल अछि। जीवन मे स्वाध्यायक लाभ केँ आत्मसात कएनिहार जरुर हमर मनक अन्तर्भाव केँ बुझि सकब। प्रसंगवश आइ […]
नेपाली राजवंश मे मैथिल ब्राह्मणी ‘कान्तावती देवी’
आलेख – प्रवीण नारायण चौधरी नेपालक शाहवंशीय राजवंश केर मिथिला कनेक्सन नेपाली राजवंश ‘शाहवंश’ केर संछिप्त परिचय नेपाल मे शाहवंशीय राजवंश केर १७६८ ई. सँ २००८ ई. धरिक २४० वर्षक इतिहास मे एकटा पन्ना एहेन गंभीर अछि जे मिथिलाक संग जुड़ल आ अत्यन्त रहस्यमयी मानल जाएत अछि। एहि सम्बन्ध मे विभिन्न इतिहासकार लोकनिक बहुचर्चित […]
यदुवंश (यादव) आ मिथिला
मिथिलाक ऐतिहासिकता मे यदुवंशी समाजक परिचय – प्रवीण नारायण चौधरी यदुवंश (यादव) आ मिथिला राजा ययातिक धर्मपत्नी देवयानीक पुत्र आ दैत्यगुरु शुक्राचार्यक नाती छलाह यदु। अपन राजा पिता ययाति द्वारा विशेष प्रसंगवश युवावस्था सौंपबाक मांग केँ यदु द्वारा नकारबाक कारण हुनका राज्याधिकार सँ वंचित कएल गेल, संगहि वंश-गौरव अर्थात् चन्द्रवंशी राजपूत कहेबाक अधिकार सँ वंचित […]
मिथिलाक ऐतिहासिकता मे मधेपुराक इतिहासपुरुष लोकदेव “खेदन महाराज”
मिथिलाक ऐतिहासिकता मे लोकदेव “खेदन महाराज” – मूल आलेखः डा. लक्ष्मी प्रसाद श्रीवास्तव, भावानुवादः प्रवीण नारायण चौधरी ११ शताब्दी मे मधेपुरा सँ लगभग १० कि.मी. पूब-दक्षिण सुखानसन गामवासी एक प्रसिद्ध लोकदेव भेलाह ‘खेदन महाराज’। शिवदत्त मंडल केर धर्मपत्नी धनावतीक कोखि केँ नेहाल कयकेँ कीर्तिमूर्धन्य जीवन आर लोककल्याणकारी मृत्यु केँ अवगाहन कयकेँ आवेश-विग्रह सँ लोकपूजित होमयवला […]
मिथिलाक अमर प्रेमकथाः फुलबा-कटोरबाक प्रेम
फुलबा-कटोरबाः मिथिलाक लयला-मजनू – मूल लेखः डा. लक्ष्मी प्रसाद श्रीवास्तव (भावानुवादः प्रवीण नारायण चौधरी) युगल प्रेमी-प्रेमिका मे बहुत रास नाम अपन अलग विशेषताक संग लोकमानस मे प्रसिद्धि पबैत अछि, एहने एक युगल प्रेमी-प्रेमिका मिथिला समस्तीपुर जिलाक रोसड़ा प्रखण्ड अन्तर्गत दसौत गामक प्रसिद्धि पेने अछि जेकर नाम थिक ‘फुलबा-कटोरबा’। अपन प्रेमक परीक्षा – तेकर प्राणताक प्रमाण […]
गीत गोविन्द आ जयदेवः मिथिला सँ बंगाल-उड़ीसा धरि
मिथिलाक ऐतिहासिक धरोहरः गीत-गोविन्द आ जयदेव मूल लेखः डा. लक्ष्मी प्रसाद श्रीवास्तव अनुवादः प्रवीण नारायण चौधरी १२म शदी मे पूर्वी मिथिलाक राजा लक्ष्मण सेन केर दरबारी भोजदेव केर पुत्र महाकवि जयदेव केर अस्तित्वकाल ठहरैत अछि। हिनक सुप्रसिद्ध रचना थिक – ‘गीत-गोविन्द’। एकर रचना-प्रणाली पर बौद्ध व सिद्ध लोकनिक गीति-परम्पराक प्रभाव अछि। एहिमे वर्णित श्रीकृष्ण कथाक […]
मिथिलापुत्र राधाकृष्ण चौधरीः एसिया महादेशक नामी इतिहासकार मध्य एक चर्चित हस्ताक्षर
मिथिलाक ऐतिहासिक धरोहरः अति विशिष्ट विद्वान्-इतिहासकार प्रो. राधाकृष्ण चौधरी प्रोफेसर राधाकृष्ण चौधरीक जन्म १५ फरबरी १९२१ ई. मे तथा मृत्यु १५ मार्च १९८५ ई. केँ भेलनि। ओ एक महान इतिहासकार, विचारक तथा साहित्यकार (लेखक) छलाह। बिहार केर ऐतिहासिकता आर ताहू मे मिथिलाक अलग विशिष्ट इतिहास पर हिनका द्वारा अति सूक्ष्म ढंग सँ शोध उपरान्त इतिहास […]
मिथिला मे महापुरुषक अवतार होएत रहल अछिः कारू खिरहरिक विशिष्ट परिचय
मिथिलाक ऐतिहासिक पुरुषः कारू खिरहरि मूल लेखः डा. लक्ष्मी प्रसाद श्रीवास्तव अनुवादः प्रवीण नारायण चौधरी सत्रहम् शताब्दीक महान् शिवभक्त कारू खिरहरि केर जन्म सहरसा जिलाक ‘मैना-महिपूरा’ गाम (महिषी प्रखंड) मे भेल छलन्हि। अरियार खिरहरिक पुत्र नन्द खिरहरि आर तिनकर चारि पुत्र महिनाथ, कारू, सहदेव और लच्छन मध्य ओ मैझला बेटा छलाह। महिनाथ अपन पाण्डित्य पर […]


text:
केते लग केते दूर
पछिला
मासक पत्रिकाक अंकमे आभाक कविता ‘केते लग केते दूर’ छपलनि। ओना किछु पढ़निहार
एहनो होइ छथि जे पत्रिका होइ आकि पोथी, शुरूसँ शुरू करैत अन्त करै छथि आ किछु
एहनो होइ छथि जे पढ़ैसँ पहिने पत्रिका-पोथीकेँ उनटा-पुनटा पसिनगरसँ पढ़ब शुरू
करै छथि। रविन्द्रोकेँ सएह भेलनि। पत्रिकाकेँ उनटबिते आभाक कवितापर नजरि गड़ि
गेलनि। पहिने कविताकेँ लड़ी-कड़ीक दृष्टिसँ पढ़लनि। पछाति झड़ीक दृष्टिसँ
पढ़ब विचारि लेला। लड़ी-कड़ीमे केतौ कोनो बेवधान नै बूझि पड़लनि, मुदा
झ़ड़ीमे बौआ गेला। आभा अपन परिवारक वृत्त बनौने छेली जखनि कि आभाव संग जे रविन्द्र
अपन जिनगी बितौने छला, से भाव पकड़ा गेलनि। कविता पढ़ि रविन्द्रक मुहसँ
अनायास निकललनि-
“सचमुच आभा दूर चलि गेली आकि...?”
चालीस
बरख पूर्ब रविन्द्रकेँ आभासँ भेँट भेल। सेहो ओहिना नै, मोटर साइकिलक एक्सिडेन्टक
पछाति। हाइ स्कूलक एगारहम कक्षाक छात्रा आभा, मोटर साइकिलसँ तरकारी बजार जाइ
छलि, अनासुरती मोड़पर साइकिल सवार रविन्द्रकेँ गाड़ीक धक्का लगि गेल। जइसँ
साइकिल सहित रविन्द्र सिमटीक सड़कपर खसि पड़ल। दहिना बाँहिक केहुनीक जोड़
छिटकि गेल। एक्सिडेन्ट भेला पछाति जहिना लोक हाथ-पएर उठा-उठा देखैए जे
टुटो-फाट भेल आकि चोटेटा लगल तहिना रविन्द्रो पहिने डेन उठा देखैत रहए आकि
बिच्चेमे आभा मोटर साइकिल रोकि लग आबि रविन्द्रकेँ पुछलक-
“देहमे दर्द बेसी तँ ने अछि?”
दर्द
पुछैक कारण आभाक छल जे जेते बेसी दर्द तेते नमहर चोट। आभाक बाजब सुनि रविन्द्रक
मन अपन चोटसँ बहटि आभाक चेहरापर लटैक गेल। शारदीय गुलाब जकाँ कण-कण करैत आभाक
चेहरा। ओना रविन्द्रक नजरि आभाक रूप-लावण्यपर पड़ल मुदा आभाक नजरि दोसर दिस
छल। दोसर दिस ई जे आभा अपनाकेँ अपराधिनी बूझि सेवाक विचारसँ आएल छलि। मनमे
नचै छेलै जे ओना केहनो अपराधक वा नीच काजक पैतकार हटिए कऽ कएल जाइ छै मुदा जँ
अपराधक वा नीच काजक पैतकार सर-जमीनपर केला पछाति जे दर्द भरै छै ओ बेसी नीक होइ
छै। बिनु बुधि-विवेकक जहिना मोटर साइकिल तहिना साइकिल। तैबीच जँ भिड़न्त
भेल तँ भेल। सम्भवो अछि, जँ चलौनिहारक नजरि केम्हरो दोसर दिस रहल होइ वा
ब्रेक ढील पड़ि गेल होइ। चोटसँ जँ शरीरक कोनो अंग-भंग भेल हएत तँ ओकर पैतकार कएल
जा सकैए। जइसँ जेतए जेते धरि सम्भव हएत, तेतए तेते धरि पूर्ब रूप बनि सकइ। रविन्द्रक
हाथ पकड़ि आभा उठौलक। जइ बाँहिक जोड़ छिटकल छल ओकरा उठबिते रविन्द्र किलकारी
मारलक। किलकारी सुनि आभा बूझि गेल जे भरिसक बाँहि टुटि गेल छै। फुलब सेहो
शुरू भेल। मने-मन आभा निश्चय केलक जे रविन्द्रकेँ अस्पताल लऽ जाएब नीक हएत।
मुदा अपन गाड़ी आ रविन्द्रक साइकिल केना जाएत। पहिने लगक दोकानदार लग जा आभा
बाजलि-
“एक्सिडेन्ट भऽ गेल अछि अस्पताल जाएब जरूरी अछि, तँए अहाँ साइकिलो आ
गाड़ीओकेँ देखैत रहब।”
कहि
दोकानक आगूमे साइकिलो आ गाड़ीओ आनि ठाढ़ कऽ देलक। रिक्शापर रविन्द्रकेँ अस्पताल
लऽ गेल। जाँच-पड़ताल भेला पछाति केहुनी जोड़क प्रश्न उठल। सम्पन्न परिवारक आभा,
पाइक परवाह नै। डाक्टरकेँ कहलक-
“डाक्टर साहैब, जेते बढ़ियाँ आ जेते जल्दी नीक होइ, से उपए करि दियौ।”
सुइया-दबाइक
संग पलश्तर भेल। अस्पतालक चरपाइपर रविन्द्र पड़ल आ एक भागमे आभा बैसल। तैबीच आभाक पिता कोर्टमे
एक्सिडेन्टक समाचार सुनलनि। नीक आेकील दिवाकर बाबू। एक्सिडेन्ट सुनि बिच्चेमे कचहरीसँ अस्पताल विदा भेला।
ओना
दिवाकर बाबूक गिनती नीक ओकीलमे छन्हि, भलहिं पहिनेसँ आब कमाइओ कमि गेल आ
जेहो सभ नीक कहै छेलनि सेहो सभ अधले कहए लगलनि अछि। तेकर कारण भेलनि जे अपन
पत्नी मुइने बाल-विधवासँ बिआह कऽ नेने छला। अपन पुश्तैनी सम्पति सेहो आ
कमाइओसँ दरभंगेमे भारी-भरकम मकान बनौने छथि। जाति-बेरादरीसँ खान-पान टुटि गेलनि,
सामाजिक सम्बन्ध ढील भऽ गेलनि। मुदा तेकर मिसिओ भरि गम नै छेलनि। आभा
पहुलका पत्नीक सन्तान, मुदा परिवारमे कोनो दूजा-भाव नै। दिवाकर बाबू रविन्द्रकेँ
पुछलखिन-
“बाउ, की नाओं छी आ केतए रहै छी?”
दर्दक
पीड़ासँ रविन्द्रक बकार असोथकित छल, तैयो बाजल-
“रविन्द्र नाओं छी, रामपुर रहै छी।”
“ऐठाम की करै छी?”
“आइयेमे पढ़ै छी, होस्टलमे रहै छी।”
दिवाकर
बाबूक मन नाचि उठलनि, ऐठाम कियो आन देखैबला नै छै। नीक हएत जे अपने एेठाम लऽ जा
देख-भाल करब। डाक्टरक विचारसँ रविन्द्रकेँ अपना ऐठाम लऽ गेला। आभाकेँ देख-भाल
करैक भार सुमझा देलखिन।
मास
बीतैत रविन्द्रक पलश्तर कटल। केहुनी जुटि गेल। अखनि धरि सभ दोख आभापर छल, किएक
तँ आभाक गाड़ीसँ धक्का लागल छेलै। मुदा मने-मन रविन्द्र बुझै छल जे गल्ती हमरे
अछि। गल्ती ई जे कुसाडि चलबै छेलौं। जेकरा प्रकट केने पाशा बदलि जाएत तँए चुपे
रहल।
पाँच
बजे बेरुका समए, दिवाकर बाबूकेँ देखिते रविन्द्र बाजल-
“चाचाजी, अपने लोकनि बहुत सेवा केलौं, काल्हि चलि जाएब।”
ओना
रविन्द्रक प्रश्न दिवाकर बाबूसँ छेलनि तँए आभा बीचमे किछु बाजए नै चाहैत। दिवाकर
बाबूकेँ आभा छोड़ि दोसर सन्तान नै, समटल परिवार, तीनियेँ गोटेक। दिवाकर बाबू
किछु बजैसँ पहिने आभापर नजरि देलनि। नजरि दइक कारण छेलनि आभाक विचारकेँ
पढ़ब। आभासँ एक्सिडेन्ट भेल, इलाज भेल, की आभाक मन मानि रहल अछि जे परतबएक पैतकार
भऽ गेल आकि किछु औरो बाँकी अछि। पिताक नजरिसँ नजरि मिलिते आभा बाजलि-
“बाबूजी, रविन्द्रकेँ अपने ऐठाम रखि लिअ। अखनि धरि चोटक इलाज ने भेल,
मुदा चोटाएलकेँ उठाएबे ने मनुखता भेल।”
मुस्की
दैत दिवाकर बाबू अपन सहमति दऽ देलखिन।
दोसर
दिन होस्टलसँ रविन्द्र अपन सभ समान लऽ आभाक संग चलि आएल।
समए
बीतल। छह मासक पछाति रविन्द्र गाम आएल। परिवारमे केकरो रविन्द्रक दुर्घटनाक
जानकारी नै। ने रविन्द्रे जानकारी देने आ ने कियो आने। जहिना रविन्द्रक
जानकारी परिवारकेँ नै तहिना परिवारोक जानकारी रविन्द्रकेँ नै। ओना रविन्द्रकेँ
पढ़ाइक खर्च परिवारसँ आएब बन्न भऽ गेल मुदा दिवाकर बाबूक बेवस्थासँ कोनो अखर नै
होइ छेलै।
गाम
अबिते रविन्द्र परिवारक रूप बदलल देखलक। जैठाम सिनेह सिंधुमे परिवार-जन हरिदम
डुमल रहै छल तैठाम अनोन-बिसनोन बूझि पड़लै। जेना केकरोसँ केकरो लगिए नै। सभ
बेलागिक। रविन्द्रक पिता दू भाँइ, एक भाँइक बेटा रविन्द्र आ दोसर भाँइकेँ
तीन बेटा, नगेन्द्र, महेन्द्र आ सत्येन्द्र। नगेन्द्र जेठ भाय, तँए पिताक
मृत्युक पछाति घरक गारजन बनि गेला। दुनू परानी नगेन्द्र विचारलनि जे रविन्द्रकेँ
सम्पतिसँ बेदखल कऽ देब। बेदखलो करब बड़ कठिन नहियेँ। ने जमीनक भीर जाए देब आ
ने घरक किछु देब, तैपर सँ कोर्टमे दू-चारि कित्ता मुकदमा कऽ देब। बाल-बोध रविन्द्र
छोड़ि कऽ पड़ा जाएत। मुदा नगेन्द्रक विचारकेँ महेन्द्र आ सत्येन्द्र मानैले
तैयार नै। ओ दुनू भाँइ रविन्द्रकेँ पैत्रिक सम्पतिक आदहाक हिस्सेदार बुझैत।
एक तँ ओहुना केकरो बेइमानी करब नीक नै, तैपर एक बंशक बीच करब तँ आरो नीक नहियेँ।
आठे
दिनक पछाति रविन्द्रक मन गामसँ उचटि गेल। बिना केकरो किछु कहने दरभंगा
पहुँच गेल।
जहिना
रविन्द्र नीक विद्यार्थी तहिना आभो। दुनूक बीच कवि हृदय। ओकील साहैब (दिवाकार
बाबू)केँ अपने तेते काज जे परिवार दिस नीक जकाँ देखि नै पबै छला। मुदा एते रविन्द्रकेँ
कहि देलखिन-
“रविन्द्र, आभोकेँ पढ़ा देबइ।”
साल
भरिक पछाति आभो मैट्रिक पास केलक आ रविन्द्रो आइ.ए. पास केलक। कविता लीखब
दुनूक पढ़ाइसँ जुड़ि गेल। दुनूक चिन्तनधारा एक रहने भावधारक लड़ी-कड़ी मिलैत-जुलैत।
सोझहे मिलबे नै करैत, शब्द गढ़नि आ भाव गढ़नि सेहो मिलैत-जुलैत।
एम.ए.
पास केला पछाति रविन्द्र परिवारक उलझनसँ हटि हाइ स्कूलमे नोकरी शुरू केलनि।
दू सालक पछाति आभा सेहो एम.ए. पास कऽ महिला कौलेजमे शिक्षिका बनली। ओना दिवाकर
बाबूक इच्छा जे रविन्द्रकेँ अपने ऐठाम रखि आभाक संग बिआह करा देब। मुदा जातिक
दूरी बीचमे टाट लगौने छल। तहूमे जाति-समाजक ओझरी सेहो लगले छेलनि।
किछु
दिन पछाति रविन्द्रो आ आभोक बिआह अपन-अपन बेरादरीमे भेल। दरभंगासँ हटला पछाति
रविन्द्र दोहरा कऽ घूमि आभा ऐठाम नै आएल।
समए
बीतल। आभा शिक्षिकासँ प्राचार्य बनि सेवा निवृति भेली, रविन्द्र सेहो भेला।
परिवारक
उलझन तेना उलझि गेल जे रविन्द्र अपन दरमाहापर अपन परिवार ठाढ़ केलनि। गामसँ
हटि, दोसर गाममे। अपन घराड़ी कीनि घर बना रहए लगला। ओना वृत्तिये रविन्द्र शिक्षासँ
जुड़ल रहला, मुदा सृजनक काज ढील पड़ि गेलनि। हृदैमे संवेदना रहितो किछु रचि
नै पबथि, मुदा आभाक सृजन क्रिया आगू बढ़ल, बहुत आगू बढ़ल। अनेको कविता संग्रह आ
एकटा महाकाव्य रचि लेलनि।
पत्रिकाक
कविता ‘केते लग केते दूर’ पढ़ि रविन्द्र मने-मन विस्मित होइत आभाक जिनगी
देखए लगला। बेर-बेर मनमे उठैत रहनि जे जइ आभाकेँ हाथ पकड़ि कहियो पढ़बै-लिखबै
छेलौं, ओ केते दूर चलि गेल।¦¦¦
जगदीश प्रसाद मण्डल
१४ अप्रैल २०१४


text:
साधु यादव जकां बिहार मे कतेको एहन दिग्गज छथि जिनका एहि बेर चुनाव मे पाला बदलय पड़लन्हि. आरजेडी होथि.. कांग्रेस होथि ... वा जेडीयू . सभ पार्टी के नेता सभ टिकट नहिं मिलला पर अपन पार्टी के टा-टा कहि दोसर पार्टी सं या निर्दलीय चुनाव लड़ि रहल छथि . नीतीश कुमार जी के जेडीयू मे त पार्टी के पूर्व अध्यक्ष तक के निर्दलीय ठाड़ होमय पड़लन्हि. मुजफ्फरपुर लोकसभा सं उम्मीदवार नहिं बनाएल गेलन्हि त जॉर्ज फर्नांडिस एतेक नाराज भs गेलाह जे ओ निर्दलीय चुनाव मैदान मे उतरि गेलथि . ऐतबा नहिं पार्टी के राज्यसभा सांसद आओर पूर्व केंद्रीय मंत्री दिग्विजय सिंह सेहो पार्टी सं खिसिआएल छथिन्ह. चुनाव लड़य चाहय छलाह. जखन कि पार्टी के कहनाय छल जे अहां के फेर सं राज्यसभा मे भेज देल जाएत... कष्ट किएक कय रहल छी. मुदा दिग्विजय सिंह कहां मानय वाला छलाह. बांका सं कुदि पड़लाह मैदान मे. जेडीयू के एकटा आओर पूर्व मंत्री दसई चौधरी जी त टिकट नहिं मिलला पर कांग्रेस मे शामिल भs गेलाह आ हाजीपुर सं चुनाव लड़ि रहल छथि .
लोकसभा जाए के चक्कर मे जेडीयू सरकार में एकटा मंत्री त पार्टी त छोडु... राज्य सेहो छोड़ि देलाह. उजियारपुर सीट सं टिकट नहिं मिलला पर नागमणि जी झारखंड के चतरा सं आरजेडी के उम्मीदवार बनि गेलाह. जेडीयू छोड़य वाला नेता के लिस्ट अखने खत्म नहिं होएत अछि. पार्टी के विधान पार्षद रामबदन राय टिकट नहिं मिलला पर आरजेडी मे शामिल भs गेलाह आओर मुंगेर सं उम्मीदवार बनि गेलाह. जखन कि जेडीयू विधायक ललन पासवान सासाराम सं आरजेडी सं ठाड़ भ गेलाह.
ओम्हर आरजेडी के वरिष्ठ नेता आओर पूर्व मंत्री हिन्द केसरी यादव कांग्रेस मे चलि गेलाह आओर वैशाली सं लड़ि रहल छथि . हिनके जकां आरजेडी के पूर्व मंत्री महाबली सिंह काराकट से जेडीयू उम्मीदवार छथि , जखन कि पार्टी नेता राजबल्लभ यादव नवादा सं निर्दलीय लड़ि रहल छथि . टिकट बंटवारा के समय मधेपुरा सं आरजेडी के उम्मीदवार के रूप मे पूर्व सांसद सूर्य नारायण यादव के नाम आगां आबि रहल छल मुदा ओ सुपौल सं एलजेपी के उम्मीदवार बनि गेलाह. बागी आरजेडी नेता पप्पू यादव के पत्नी रंजीता रंजन कांग्रेस मे शामिल भs गेलीह. आओर कांग्रेस सं हुनका टिकट सेहो मिलि गेलन्हि. बाढ़ सं लालूजी के पार्टी के वरिष्ट नेता आओर मौजूदा सांसद विजय कृष्ण जेडीयू के दामन थाम्हि लेलथि . आरजेडी के पूर्व प्रवक्ता श्याम सुन्दर सिंह धीरज कांग्रेस मे शामिल भ गेलाह.
राबड़ी देवी सरकार मे मंत्री आओर कांग्रेस नेता वीणा शाही सेहो जेडीयू मे चलि गेलीह. लालूजी के पासवान जी सं हाथ मिलएला के विरोध मे जहानाबाद के वर्तमान सांसद गणेश प्रसाद सिंह पार्टी छोड़ि जेडीयू मे चलि गेलथि . जहानाबाद सं कांग्रेस के एकटा आओर नेता कमला देवी जेडीयू मे शामिल भ गेलीह. शुरू मे हिनका टिकट द बाद मे ओ अरुण कुमार के द देल गेलन्हि.
एतबे नहिं टिकट नहिं मिलला पर आरजेडी सांसद विजयकृष्ण आओर गणेश यादव सेहो जेडीयू मे शामिल भ s गेलाह. समाजवादी पार्टी के बिहार अध्यक्ष अशोक कुमार सिंह त दर्जनो नेता के संग जेडीयू मे शामिल भ गेलाह. अशोक जी पार्टी के कोनो उम्मीदवार खड़ा नहिं करय के फैसला सं दुखी छथि . आरजेडी आओर एलजेपी के समर्थन मे समाजवादी पार्टी अपन उम्मीदवार नहिं उतारि रहल अछि.. ओना कतेको नेता एहने छथि जे पार्टी त बदललथि मुदा हुनका नवका पार्टी सं टिकट नहिं मिललन्हि. टिकट भने नहिं मिलन्हि मुदा एहि सं चुनावी गणित त जरूरे बदलि रहल अछि. एक त परिसीमन दोसर जमल जमाएल जमीन सं जुड़ल नेता सभ के पार्टी छोड़ि के जेनाय . रिजल्ट पर किछ न किछ त असर पड़बे करत. ठीके अछि ! टिकट जे नहिं कराबय...


text:
दरभंगा। पुरी पीठ क शंकराचार्य दरभंगा मे आयोजित एकटा समारोह मे पं जयमंत मिश्रक पुस्तक ‘श्रीसीताचरित महाकाव्यम’ क लोकार्पण केलथि। ग्रंथ लोकार्पण समारोह क दौरान कार्यक्रम क संचालिका स्थानीय सीएम कालेज क अंग्रेजी विभाग क प्राध्यापिका डॉ. इंदिरा झा जेनाहि सम्मानित करबा लेल फातिमा क नाम घोषित केलथि, ओहि ठाम मौजूद सबगोटे आश्चर्यचकित रहि गेलथि। सबहक ओखि मंच दिस टिक गेल, जिज्ञासा इ जे आखिर फातिमा एहन कोन काज केलथि जे ओहि मंच स हुनका सम्मानित कैल जा रहल अछि जाहि पर शंकराचार्य विराजमान छथि। संचालिका डॉ. झा जिज्ञासा कए खत्म करैत कहलथि जे लोकार्पित पुस्तक ‘श्रीसीताचरित महाकाव्यम’ क आवरण चित्र फातिमा क हाथ बनल अछि। मिथिला विवि क कुलपति डॉ. एसपी सिंह हुनका सम्मानित केलथि। डॉ. झा कहलथि जे फातिमा सीएम कालेज मे अंग्रेजी प्रतिष्ठा क प्रथम खंड क छात्रा छथि आ पुस्तक क लेल चित्र बनेगा मे ओ काफी मेहनत केलथि अछि। फातिमा कईटा चित्र बना ओकरा रिजेक्ट करैत रहलीह। ओ एतबा चित्र बनेने छथि जे एक दिन ओ डॉ. झा स कहलथि जे हुनकर घर एखन राम-सीता स भरि गेल अछि। धैर्य क संग परिश्रम करि ओ एकरा अंतिम रूप प्रदान केलथि अछि जे पुस्तक लेल चुनल गेल आ प्रकाशित कैल गेल अछि। एहि अवसर पर उपस्थित सब गोटे कर-तल ध्वनि स फातिमा क कार्य क स्वागत केलथि आ सद्भाव क दृष्टि स एकरा समाज लेल शुभ-संकेत कहलथि।
-
फातिमा के हमरो दिस स’ बधाई…
Comments are closed.


text:
प्रेस क्लब ऑफ इंडिया
दिल्ली मे भेल प्रेस क्लब ऑफ इंडिया के चुनाव मे हमर पैनल कामयाब नहि भ पाएल. पुष्पेंद्र कुलश्रेष्ठ आओर परवेज अहमद के पैनल फेर सं जीत गेल. हमर नदीम-केसरी पैनल भने चुनाव नहि जीतल मुदा टक्कर कांटा के रहल. कई बेर त लागल जे एहि बेर सत्ता बदलि जाएत. किएक त पुष्पेन्द्र पैनल लगातार चारिम बेर सत्ता पर काबिज भेल अछि. कई बेर एहन भेल जे अंतर एक–दू के रहल. खैर अहां सभ के नीक समर्थन मिलल. एहि लेल अहां सभ के बहुत-बहुत धन्यवाद. छठ नहि रहैत त अहां सभक किछ आओर वोट मिलैत आओर तखन नजीता किछ आओर भ सकैत छल. चलु एहि बेर नहि अगिला बेर सही.
बेस्ट ऑफ लक...
हमर ईमेल:-hellomithilaa@gmail.com
Subscribe to: Post Comments (Atom)


text:
देशक लोकप्रिय म्यूजिकल रियेलिटी शो 'वॉयस ऑफ़ इंडिया' आ 'इंडियन आइडल'
मे भाग ल' अपन मातृभूमिक मान-सम्मान बढौने छथि. अपन माय-बाबू केर आदर्श आ मो रफ़ी आ सोनू निगम कें अपन प्रिय
गायक मानय बला मिथिला सपूत अमिताभ नारायण सं मिथिमीडिया केर सिने संपादक भास्कर झाक साक्षात्कारक किछु अंश—
सबसं
पहिने अहां कें बधाइ जे अहां वॉयस ऑफ़ इंडिया आ इंडियन आइडल मे भाग ल'
मिथिलाक प्रतिनिधित्व केलहुं अछि आ अपन मधुर गायन सं फ़ैनक संख्या मे
अप्रत्याशित बृद्धि क' रहल छी, खूब नाम कमा रहल छी। आब, संक्षिप रूप मे
अपना विषय मे कही?
जी धन्यवाद ! मूल रूप सं हम मुजफ़्फ़रपुर केर सोंधो (छाता चौक, दामूचक)क रहय
बला छी. हम कुल तीन भाय बहिन छी. घरमे हम सबसं छोट छी; दुनू बहिन हमरा सं जेठ
अछि. मां-बाबू जी छथि जिनकर सहयोग आ आशिर्वाद सं हम शनै शनै आगू बढि रहल छी.
अहांक प्रारंभिक आ आगूक शिक्षा कतय सम्पन्न भेल छल?
चूंकि हम साधारण परिवार सं
छी, हमर प्रारंभिक शिक्षा-दीक्षा मुजफ़्फ़रपुरे मे भेल अछि. पहिने शिक्षा प्रभात
तारा स्कूलमे भेल, तकरा बाद शान्तिनिकेतन
स्कूलक छात्र भेलहुं आ एहि ठाम सं मैट्रिक आ इन्टर पास. मुम्बइ सं हम आर्ट्स मे
ग्रेजुयेशन केलहुं; विषय छल समाजशात्र.
संगीत क्षेत्र दिस अहांक झुकाव केना आ कहिया भेल?
जी देखू ! ई बताबैत हमरा बड्ड हर्ख भ' रहल अछि कि
हम नैन्हपनहिसं गाबैत आबि रहल छी. हमर स्कूलमे समय समय पर किछु ने किछु कार्यक्रम
होयत रहैत छल. चूंकि हम नीक गाबैत छलहुं त' सब अहि कार्यक्रममे भाग लेबय लेल हमरा
प्रेरित करैत छल. बस, गबिते चलि गेलहुं. जखन हम 12 बर्खक रही, तहिये दूरदर्शन
पर बच्छा सबके लेल एकटा म्यूजिकल
कार्यक्रम आबैत रहै, नाम इयाद नहि अछि. पहिल बेर टीबीपर ओहि प्रोग्राममे भाग
लेने रही. बड्ड नीक लागल रहय हमरा. एक बेर मुजफ़्फ़रपुर स्थित पोलिटेक्निक कॉलेजमे
12-15 सालक बच्चा सबके लेल एकटा गायन प्रतियोगिता आयोजित भेल रहय, ओहिमे हमरा
प्रथम पुरस्कार भेटल छल जकर खुशी हमरा एखनो भ' रहल अछि.
संगीते क्षेत्रमे कैरियर बनायब कने “रिसकी” मानल जायत छै. तइयो
अहां अहि प्रतिस्पर्द्धात्मक दौड़मे अपन भाग अजमाबक लेल कूदलहु से कोना ?
बड्ड नीक प्रश्न भास्कर जी. ई मानल बात छै आ हमहुं मानि रहल छी कि आजुक समयमे संगीतक क्षेत्रमे, विशेषरुपे
पार्श्वगायनमे, खूब ‘कम्पटिशन” छै. नित दिन हजार-लाखक संख्यामे देशक कोना कोना
सं लड़का- लड़की सब गायक बना लेल मुम्बइ आबि रहल छै. आर एहन दमघोटू प्रतिस्पर्धात्मक
क्षेत्रमे कैरियर बनायब सत्ते जोखिमक काज अछि. मुदा हमर शौख अहि बातके पाछा
छोड़ैत आगू बढबामे सहयोग करैत चलि गेल. एतबा नहि, आन गार्जियन सं फ़राक हमर माय-बाबूजीक
सतत सहयोग आर आशीर्वादक अहि दुष्कर बाटके सहज करैत चलि गेलहुं. आइयो अपन स्थान
बनाबय लेल हम संघर्ष क' रहल छी.
अहांक माय-बाबू जी अहि लाइनमे आबयसं मना नहि कयलनि कहियो ?
नहि, कहियो नहि. माय-बाबू जी त' हमरा प्रारंभे सं
प्रोत्साहित आ प्रेरित करैत आबि रहल छथि. सबह्क गार्जियन अपन बेटाके डॉक्टर,
ईंजीनियर आदि बनाबय पर लागल रहैत छथि, मुदा
हम बड्ड भाग़्यशाली अपना आपके मानि रहल छी कि बाबूजी हमरा कहियो
नही कहलैथ कि संगीत छोड़ू आर आन क्षेत्रमे अपन कैरियर बनाऊ.
बड्ड बेस अमिताभ जी. आब ई बताबी कि अहां संगीतक विधिवत शिक्षा लेने छी कि नहि
? संगीतक क्षेत्रमे एकटा गुरुक जरुरति होयत अछि. अहां अपन गुरुजीके बारे मे सेहो
बताबी?
अहां ठीक कहि रहल छी भास्कर
जी. संगीतक क्षेत्रमे एकटा गुरुक जरुरति अवश्ये होयत अछि. विना गुरु ज्ञान
नहि. अहांके बता दी कि अपन पढाई लिखाईक संग संग हम संगीतक शिक्षा सेहो नैन्हपनहि सं
लय रहल छी. इलाहाबाद स्थित प्रयाग संगीत समिति सं हम संगीत विशारद केने छी. हम
२००४ मे मुम्बइ आयल रही. मुम्बइ मे सम्प्रति हम पद्मश्री आ पद्मभूषण ओस्ताद गुलाम
मुस्तफ़ा खां साहेब सं शास्त्रीय संगीतक शिक्षा लय रहल छी. हम अपना आपके बड्ड
भाग्यशाली मानैत छी कि हम हुनका सं शिक्षा ग्रहण कय रहल छी जिनका सं लताजी, सोनू
निगम, हरिहरन, ए आर रहमान जेहन व्यक्तित्व सब संगीतक गूढ रहस्य बुझने छथि. हम
हुनक सान्निध्य मे पछिला पांच साल आनि 2007 सं एखन धरि संगीत सीखि रहल छी.
बहुधा प्रत्येक गायक कें फ़िल्ममे गाबय के लक्ष्य रहैत छै. कि अहांके
फ़िल्ममे गाबय कें अबसर भेटल अछि वा नहिं?
जी बिल्कुल सही बात कहलहुं. हमरो लक्ष्य फ़िल्ममे एकटा स्थापित पार्श्वगायक बनबाक अछि. एखन धरि हमरा उल्लेख़नीय
सफ़लता नहि भेटल अछि मुदा हम हिम्मत नहि हारलहुं, प्रयासरत छी, शेष ऊपर बलाके
हाथमे. मुदा हां, जनवरीमे प्रदर्शित एकटा हिन्दी फ़िल्म “चालिस चौड़ासी”मे ललित
पंडितक संगीत निर्देशनमे एकटा गीत “हवा हवा” गेने छी जेकि लोकप्रिय भेल अछि. एहि
गीतके अतिरिक्त, यूटीवीक तमिल फ़िल्म “ कला कलप्पु@मसाला केफ़े”मे
तमिल गीत सेहो गेने छी जकर खूब क्रेज अछि तमिलनाडुमे. डीडी वन पर
प्रसारित कार्यक्रम “क्रेजी किया रे”क टाइटल ट्रैक गेने छलहुं. आर बहुत रासे गीत
पाइपलाइनमे अछि जकर जानकारी हम बादमे देब अहांके. एखन खोलिकए बजना उचित नहि.
उभरैत एश्वर्या निगम, “सरकार राज” फ़ेम संगीतकार बापी तुतुल आर “तुम बिन” एवं
“पिंजर” फ़ेम अभिनेत्री संदाली सिन्हा मुजफ़्फ़रपुरक छथि. हिनका सबसं कोनो सम्पर्क
वा अपेक्षित सहयोग ?
वाह नीक जानकारी देलहुं.
हमरा नहि बुझल छल. हां…. ऎश्वर्या निगम हमर घनिष्ठतम मित्र छथि. हम सब मुम्बइ मे एक्के बिल्डिंगमे रहैत छी. एहि ठाम हम एक दोसरके अवलम्ब छी. बापी-तुतुल जी सं हमरा भेंट करबाक इच्छा छल, मुदा बिसरा गेल छल, अहां ठीक कयलहुं कि
हमरा मोन पारि देलहुं. किछुये दिनमे हुनका सं सम्पर्क करब. संदाली सिन्हा जीके
बारे मे हमरा किछु जानकारी नहि अहि.
अहांक जिनगीक अविस्मरणीय क्षण ?
जहिया छोटे रही तहिये सं
हमरा लता मंगेश्कर जी आर सचिन तेन्दुलकर सं भेंट करबाक मोन करैत रहय. हमर ई दुनू
इच्छा भगवान पूरा करा दयलनि अछि. लता जीके
घर सं होयत जायत काल हम निश्चित रुपे हुनका मोने-मोन प्रणाम कय लै छियनि.
बहुत बहुत धन्यवाद अमिताभ जी जे अपन बहुमूल्य समय हमरा देलहुं. शुभकामना.
अहूँ कें बहुत रासे धन्यवाद
जे प्रतिभा सभ कें समक्ष लाबय लेल अतेक नीक काज कय रहल छी.


text:
दरभंगा फिल्म क्लब दिस सं पांचम दरभंगा अंतर्राष्ट्रीय फिल्म महोत्सव 20 सं 22 अप्रील 2018 धरि मनाओल जाएत. फिल्म आ कला कें समर्पित ई तीन दिवसीय आयोजन सिल्वर जुबली ऑडिटोरियम, नरगौना पैलेस, ललित नारायण मिथिला विश्वविद्यालय मे कएल जाएत.
क्लब दिस सं जारी विज्ञप्तिक अनुसार सामाजिक सरोकार सं जुड़ल विभिन्न मुद्दा कें उठाएब आ फ़िल्मक माध्यम सं ओकरा प्रस्तुत करब एहि कार्यक्रमक मूल उद्देश्य छी. संगहि मिथिला क्षेत्र में स्थानीय भाषक फिल्म उद्योगक विकास हेतु फिल्म सिटी के निर्माण की दिशा में प्रयास खगता पर इजोत देल जाएत.
फिल्म क्लबक संस्थापक चेयरमैन मेराज सिद्दीकी मिथिलाक सिनेमा कें विश्व फलक पर ल' जाएब आ वैश्विक सिनेमा कें मिथिला आ बिहार सं कनेक्ट क' एकर विकास करबाक ध्येय सं लगातार एहि आयोजन मे अपना कें झोंकने छथि. ललित नारायण मिथिला विश्वविद्यालय मे सेहो अभिनय मे डिप्लोमा शुरू कोर्स शुरू कएल गेल अछि. एहि सं छात्र लोकनि सेहो लाभान्वित भ' सकैत छथि.
एहि तीन दिवसीय फिल्म महोत्सव मे जा सिनेमा कें लग सं देखि सकैत छी त' सिने प्रतिभा सभ सं भेंट-घांट क' सकैत छी. महोत्सव मे सांस्कृतिक प्रस्तुतिक संग साहित्य-सिनेमा पर परिचर्चा, फिल्म प्रदर्शन कएल जाइत अछि. शीघ्र कार्यक्रमक विस्तृत विवरण आबि जाएत.
DIFF केर फेसबुक पेज सं जुड़ल रहने अपडेट भेटैत रहत!


text:
नई दिल्ली। दिल्ली स्थित बिरला मंदिर क वाटिका मे एहि साल मिथिला क लोक पर्व सामा-चकेबा हर्षाेल्लास स मनाउल गेल। भाई-बहिन क अद्भुत प्रेम क ई उत्सव राजधानी मे पहिल बेर मनाउल गेल। मिथिला क साहित्य आ संस्कृति क लेल काज केनिहार मैथिली युवा संगठन यूथ ऑफ़ मिथिला राजधानी मे पहिल बेर सामा-चकेवा क आयोजन करबा मे सफल रहल। दिल्ली आ एनसीआरक मैथिल परिवार क भागीदारी स बिरला मंदिर क वाटिका किछु काल लेल मानू मिथिला भ गेल छल। उत्सव श्रीमती नीतू झा क निर्देशन मे संपन्न भेल। एहि उत्सव क राजधानी मे आयोजन क आवश्यकता पर प्रकाश दैत यूथ ऑफ़ मिथिला क अध्यक्ष भवेश नंदन कहला जे जखन समाज अपन माटी स दूर रहैत अछि तखन अपन पारंपरिक मूल्य आ समृध्द संस्कृति कए बिसरबा लेल मजबूर नहि भ जाए ताहि लेल एहन आयोजनक आवश्यकता बढल जा रहल अछि, इ आयोजन एकटा प्रयास अछि अपन समृध्द परंपरा कए अपन मूल रूप मे मनेबाक। ओ कहला जे सामा-चकेबा कए व्यापक प्रचार प्रसार जरुरी अछि, संस्कृति क प्रति मिथिला क नजरिया देश समाज मे व्यापक रूप स पहुचे त नीक होएत। एहि अवसर पर संगठन क प्रवक्ता सह उपाध्यक्ष कमलेश किशोर झा ने सामा-चकेबा क पारंपरिक गीत क संबंध मे लोक कए जानकारी देलथि। एहि अवसर पर गाँधी शांति प्रतिष्ठान क सचिव सुरेन्द्र कुमार, पत्रकार अवधेश कुमार, अंतरराष्ट्रीय मैथिली परिषद् क महासचिव केएन झा, मैलोरंग क सचिव प्रकाश झा, योम के सचिव आनंद झा, पत्रकार हितेंद्र गुप्ता, अबीर वाजपेई, अमिताभ भूषण, युवा फिल्मकार आकाश अरुण, कैमरा मैन रतुल बरुआ, रणजीत
झा, गौतम कृष्ण, कुंदन झा, शेषनाथ मिश्र, गोपाल जी गोपाल, धीरेन्द्र कर्ण अशोक झा, विकास मिश्र, संतोष कुमार आदि पुरूष सेहो उपस्थित छलाह।
दिल्ली मे मनाउल गेल सामा चकेबा
नई दिल्ली। दिल्ली स्थित बिरला मंदिर क वाटिका मे एहि साल मिथिला क लोक पर्व सामा-चकेबा हर्षाेल्लास स मनाउल गेल। भाई-बहिन क अद्भुत प्रेम क ई उत्सव राजधानी मे पहिल बेर मनाउल गेल। मिथिला क साहित्य आ संस्कृति क लेल काज केनिहार मैथिली युवा संगठन यूथ ऑफ़ मिथिला राजधानी मे पहिल बेर सामा-चकेवा क आयोजन करबा मे सफल रहल। दिल्ली आ एनसीआरक मैथिल परिवार क भागीदारी स बिरला मंदिर क वाटिका किछु काल लेल मानू मिथिला भ गेल छल। उत्सव श्रीमती नीतू झा क निर्देशन मे संपन्न भेल। एहि उत्सव क राजधानी मे आयोजन क आवश्यकता पर प्रकाश दैत यूथ ऑफ़ मिथिला क अध्यक्ष भवेश नंदन कहला जे जखन समाज अपन माटी स दूर रहैत अछि तखन अपन पारंपरिक मूल्य आ समृध्द संस्कृति कए बिसरबा लेल मजबूर नहि भ जाए ताहि लेल एहन आयोजनक आवश्यकता बढल जा रहल अछि, इ आयोजन एकटा प्रयास अछि अपन समृध्द परंपरा कए अपन मूल रूप मे मनेबाक। ओ कहला जे सामा-चकेबा कए व्यापक प्रचार प्रसार जरुरी अछि, संस्कृति क प्रति मिथिला क नजरिया देश समाज मे व्यापक रूप स पहुचे त नीक होएत। एहि अवसर पर संगठन क प्रवक्ता सह उपाध्यक्ष कमलेश किशोर झा ने सामा-चकेबा क पारंपरिक गीत क संबंध मे लोक कए जानकारी देलथि। एहि अवसर पर गाँधी शांति प्रतिष्ठान क सचिव सुरेन्द्र कुमार, पत्रकार अवधेश कुमार, अंतरराष्ट्रीय मैथिली परिषद् क महासचिव केएन झा, मैलोरंग क सचिव प्रकाश झा, योम के सचिव आनंद झा, पत्रकार हितेंद्र गुप्ता, अबीर वाजपेई, अमिताभ भूषण, युवा फिल्मकार आकाश अरुण, कैमरा मैन रतुल बरुआ, रणजीत


text:
मीडिया कप पर नेशनल मीडिया के कब्जा
पहिल मीडिया कप पर नेशनल मीडिया के कब्जा भ गेल. मीडिया कप क्रिकेट के फाइलन में नेशनल टीवी चैनल के टीम हिन्दुस्तान पेपर के टीम के 41 रन सं हरा देलक. ललित नारायण मिथिला विश्वविद्यालय मैदान में भेल एहि प्रतियोगिता के फाइलन में टॉस जीत कए नेशनल मीडिया के खिलाड़ी पहिने बल्लेबाजी करैत 20 ओवर में 138 रन बनौलाह. एहि में जी न्यूज के आलोक पूंज आओर न्यूज 24 के मणिशंकर 26- 26 रन बनौलाह. आजतक के प्रहलाद कुमार कीलू 18 रन ठोकलाह . जवाब में हिन्दुस्तान पेपर के सभ खिलाड़ी पूरा 20 ओवर तक पिच पर नहिं टिक सकला...आओर सिर्फ 97 रन बना सकलाह. डॉ संजय लाला 28 रन बनौलाह. 5 विकेट लेबय वाला प्रकाश झा के मैन ऑफ द मैच के खिताब देल गेल. खिलाड़ी सभ के पुरस्कार ललित नारायण मिथिला विश्वविद्यालय के वीसी श्री मिश्री लाल ठाकुर वितरित कएलथिन्ह. प्रतियोगिता के खत्म भेलाह के बाद गंगा एक्जक्यूटिव क्लब में रंगारंग कार्यक्रम के आयोजन सेहो कएल गेल. एहि मीडिया कप में भाग लय वाला सभ खिलाड़ि शामिल भेलाह. देर राति तक गीत नाद के कार्यक्रम चलैत रहल. मुदा गायक के संग-संग पत्रकार लोकनि सेहो गाना गाबि अपन प्रतिभा सं लोक के अवगत करैलथिन्ह


text:
मैथिली ब्लोग केर विहँगम दृश्य
1. बंगालौरक होली
होली शुरु भेल। हम सब अपना में एक ठाम करीब सात-आठ गोटेक रहियऽ। से जबरदस्त होली भेल। गोर की आ कारी की सब एक जकाँ भऽ गेल। आब सोचलियेक जे अपना में एतेक नीक होली भऽ गेल तऽ और जे कनी नजदीकी छैथ हुनको सब सऽ पूछल जाय। ...
2. दही-चूड़ा-चीनी
दही-चूड़ा-चीनी सुनि के दू टा बात मोन पड़ैत अछि। पहिल तऽ तिल-संकराति में घरक पौड़ल दहीक संग घरक कूटल ललका चूड़ा आ दोसर हरिमोहन झाक लिखल खट्टर ककाक तरंग में एहि शीर्षक सऽ प्रकाशित दही-चूड़ा-चीनी के उतकृष्ट, अप्रतिम महिमा। .....
3. लुका-पाती: जे गाम में रहल छैथ हुनका मोन हेतैन दिवाली में जलै बला लुका पाती। कपडा के गोला के तार सँ कसि के बनाओल जायत छैक ओकरा आ तखन मटीया तेल में डुबा कऽ आगि लगा के गामक धिया पुता सौंसे गाम इजोरिया केने रहै छैथ। एहि ब्लोग में हम लिख रहल छी अपन पहिल लुका पाती खेलै के संस्मरण।
बालचन:
यात्री जी'क बलचनमा ,यात्री जी'क यात्रा केँ आगू बढेबा'क सफल प्रयास करैत श्री मनीष झा
४। सपना : राति देखल एक गोट स्वप्नक गप कहैत छी। ब्रह्मस्थान बला बड़का पोखरिक भीड़ पर माछ मारति रहि। झींगुर ध्वनिमय अधरातिक सन्नाटा में ओई भुतहा पोखरिक भीड़ पर हम असगरे बन्सी धेने बैसल छलहुँ। मन्द मन्द बसातक सन्गहि मोन में रसे-रसे डर सेहो पैसल जा रहल छल। ...
५। वापसी: फ्लाइट सँ उतरिते जेना बुझायल हमर देह सँ गीदड़क खाल उतरि गेल। 12 साल बाद आय हम वापस गाम जा रहल छी। न्यूयार्क के हल्ला-गुल्ला आ मशीनी ऐश्वर्यक जिंदगी सँ भागि कऽ अखन हम दिल्लीक दयनीयता में ठाढ़ छी। एतेक साल व्यवसायिक वातावरण में रहि जेना हम अपना के पूरा बिसरि गेल छलहुँ ...
६। रोपनी : कहु की हाल समाचार यौ? सब दुरुस्त ने? हमर हाल की कहु, रोपनी शुरु भऽ गेल अछि। अहि बेर हथिया बढिया जकाँ बरिसलय कहाँ? तैयो कोनो तर्हे धान तऽ रोपै के छैहे। टोल पर जा कऽ काल्हि साँझे जौन अढा ...
७। इन्द्रजाल : भरोसियाक बदरंग मुँह कान देखि आब के कहतै जे कुश्ती में असगरे ई चारि टा जवान के पटकी दैत छल। धारक कात माघ मासक पूर्णीमा मेला में जत्थाक जत्था लोक अहि भरोसियाक तमाशा देखऽ अबैत छल।
पद्मनाभ मिश्र : मैथिली भाषा'क वर्ल्ड वाइड वेब सँ अनुपस्थिति हिनका लेल अपमान'क गप्प छलन्हि. एहि ब्लोग'क शुरुआत कयनिहार
8। जब मैने एक जाट को चुड़ा-दही-चीनी खिलाया था : मैथिल'क स्वभाव नम्र आ जाट'क स्वभाव उग्र। इम्हर कोनो बात सीधे-सीधे कहबाक आदत नहिँ, कान केँ घुमा के पकड़बाक आदत तऽ जाट'क स्वभाव बिल्कुल स्ट्रेट-फोरवार्ड, मौसी केँ बाप'क सारि कहबा मे कोनो सँकोच नहि। इम्हर जाट रेजिमेण्ट ते उम्हर मैथिल पन्डिताई। उम्हर मक्कई'क रोटी आ सरसों'क साग तऽ इम्हर चुड़ा-दही-चीनी। इम्हर हरिमोहन झा ते उम्हर सुरेन्द्र शर्मा ...
९। मिथिला ! अपन मिथिला ! : सामा-चकेबा,बगीया, पुडिकिया, तिलकोड,पोखडि मे माछ आ मखान,आर कतेक रास बात,मिथिला, अपन मिथिला, अपन मैथिलि, अपन मैथिल !...
१०। मैथिली भाषा: प्रिय मैथिल बन्धु;ई सुचना प्रौद्योगिकीक युग मे अपन देवनागरी लिपि वा तिरहुता लिपि मे मैथिली भाषाक एहि जाल-स्थल सँ अनुपस्थिति एकटा सोचनीय विषय भ' गेल अछि। हम त सुरु केलहुँ मुदा एकरा आगु बढेबाक उत्तरदायित्व अपने सभ' लोकनिक थीक। हम ताकि रहल छी किछु युवा मैथिल केँ जे एहि दिशा मे कार्य करथि.जे कियो मैथिल बन्धुगण एहि मे भाग लेबाक इच्छा राखति छथि हुनकर हम करेजाक पेनीक सतह सँ स्वागत करैत छिहन्हि. हमरा एहि ई-मेल पर सम्पर्क काएल जाओ
इंद्र कान्त लाल
सम्पूर्ण मैथिलः पटना मे रहि मैथिल यूवक केँ अपन उपस्थिति'क आभास करबैत एक मैथिल बुजूर्ग
११। :कुमारै रहबै :
खोलह आँखि हे औढर-ढर तौं,
हम की आब कुमारै रहबै।
3 comments:
-
-
मैथिली में ब्लौग केर कमेंट लीखि बहुत नीक लागि रहल अछि । ऐ में दू मत नहिं जे ई माध्य्म मैथिली क प्रचार / प्रसार में बहुत कार्यकर साबित हैत, मुदा, मैथिली में एकटा complete instruction रहितै जाहि स बेसी स बेसी लोक मैथिली में लीखक प्रयास करताह त बेसी सुविधा रहितै । संगहि पहिल बेर ब्लौग लिखनाहार क वास्ते कोन तरहक identity चूनी, आरो, जे विशेष बात होइ सेहो रहबाक चाही।
हम फ़ोन्ट इन्स्टाल कयलाक पश्चातो मैथिली में नहिं लीखि सकलौं, तखन, हमरा कम्प्यूटर में baraha install छ्ल, जे www.baraha.com स प्राप्त भेल, ताहि स लीखि रहल छी ।
धन्यवाद ।
- 24 April, 2007 22:09
- Rajeev Ranjan Lall said...
-
अहाँ के टिप्पणी उचित जे हमरा सभ के एकटा ब्लोग में कम्प्यूटर पर मैथिली लिखबाक निर्देश प्रेषित करबाक चाही। अहाँ के बहुत धन्यवाद एहि त्रुटि के नजर में राखै के लेल। अखन हम एकटा ब्लोग प्रेषित कऽ रहल छी जाहि में पूर्ण निर्देश हेतैक।
- 25 April, 2007 17:16
- sudhanshu said...
-
I feel much proud to find the maithili blog in "wekipedia".You have done really the marvelous job.
I'll introduce myself later on..it is just the begining of over relationship..& i will march with you upto the end..........."JAI MITHILA JAI MAITHILI"
Sudhanshu Mishra
- 10 August, 2007 02:25
अंतिम फेसबुक अपडेट
लेखक: आदि यायावर मूलनाम: डा. कुमार पद्मनाभ पीयूस आफिस पहुँचि गेल छलाह. सबसँ पहिने अपन लैपटॉप खोलि फेसबुक में स्टेटस अपडेट केलाह आ ...


text:
०२
सितम्बर,२०१८ क’ हिन्दी भवन दिल्लीमे ‘अछिञ्जल’ आ ‘मैथिली-भोजपुरी अकादमी’ केर
संयुक्त तत्त्वावधान मे धरोहर श्रृंखला-२ केर आयोजन कएल गेल. एक दिवसीय उक्त कार्यक्रम
कुल तीन सत्र मे विभाजित छल. पहिल सत्रक विषय छल ‘मिथिलाक अमूर्त संस्कृति : पञ्जि
प्रबन्ध (उतेढ़ पोथी)’ जाहिमे मुख्य वक्ताक रूपमे पंजीकार विश्वमोहन चन्द्र मिश्र, भैरव
लाल दास, महेन्द्र मलंगिया, महेन्द्र नारायण राम, संजीव झा, ऋषि वशिष्ठ आ अभिषेक
देव नारायण छलाह . दू गोट आर वक्ता आमंत्रित रहथि सविता झा खान आ गजेन्द्र ठाकुर
मुदा किछु कार्यवश ई लोकनि सेमिनार मे भाग लेबा स’ वंचित रहलाह. एहि सत्रक सञ्चालन
करैत प्रसिद्ध रंगकर्मी कश्यप कमल जनौलनि जे प्रारम्भ स’ ल’ क’ आइ धरि कला एवं
संस्कृति राज्याश्रित रहल छैक आ सएह काज वर्तमान मे विभिन्न सरकारक संस्कृति विभाग
द्वारा कएल जा रहल अछि. सरकारी तंत्रक दुरूपयोग करैत किछु लोक द्वारा एकरा अपसांस्कृतिक
मद मे लगाओल अछि तैं एहेन प्रकारक जनचेतना बला कार्यक्रम आयोजित क’ ध्यानाकर्षण
करब सेहो आवश्यक सन बुझना जाइछ.
पहिल
वक्ता संजीव झा पंजी व्यवस्थाक विभिन्न महत्त्वपूर्ण पक्ष स’ अवगत करेबाक क्रममे
राजा हरिसिंह देवक काल मे १३२६ ई. स’ पंजी व्यवस्था, आधुनिक वैवाहिक मेट्रीमोनियल्स
केर परिकल्पनाक सूत्रधार मिथिला कें मानैत एकर वैज्ञानिक पक्ष पर सेहो प्रकाश
देलनि. एकर सामाजिक आ पारम्परिक इतिहासक विस्तृत जानकारी दैत पंजी व्यवस्था कें
मैथिलक मूल पहचानक रूपमे इंगित केलनि .
दोसर
वक्ता ऋषि वशिष्ठ द्वारा अपन विवाहक समय मे भेल सिद्धांतक आधार पर मोन मे उपजल
जिज्ञासा केर आधार पर शोध आ प्राप्त जानकारीक अनुभव साझा केलनि. हिनक मानब छनि जे
भलेही ई हरिसिंह देव केर समय अर्थात चौदहम शताब्दी स’ पंजीबद्ध भेल होय मुदा एकर
प्रादुर्भाव सातम शताब्दी मे कुमारिल भट्टक समय मे भ’ गेल छल जे हुनक तंत्रवार्तिक
नामक ग्रन्थ स’ प्राप्त होइत अछि. पंजी व्यवस्था प्रारम्भक सम्बन्ध मे एक विस्तृत
घटना सुनौलनि जे शतघारा गामक भिखना चांड़ द्वारा पंडिताइन संग अनाचारक सम्बन्ध मे मिथ्या
प्रचार क’ देल गेल आ ताहि स’ प्रभावित स्थानीय समाज द्वार हुनक अग्निपरीक्षा लेल गेल.
अग्निपरीक्षा (पीपड़क पात स’) मे असफल भेला पर समाजक संदेह सत्य साबित भेल मुदा पंडिताइन
एहि मिथ्या प्रचारक बात विद्यापतिक पितामही जे कि परमविदुषी छलीह लग रखलनि ओ पुनः
एक बेर ओही प्रक्रिया स’ मंत्र बदलि अग्निपरीक्षा करौलिह आ ओहि आधार पर परिचेता
लोकनि स’ पुछला उत्तर निष्कर्ष ई निकलल जे हुनक विवाह छठम ठामक स्वजन मे भेल छनि
तें ओ ताहि आधार पर चांडालगामिनी भेलीह. समाज द्वारा हुनक स्वामी बहिष्कृत क’ देल
गेलाह आ भविष्य मे स्वजन संग विवाह सनक घटना रोकबा लेल राजा हरिसिंह देव द्वारा
पंजी व्यवस्था प्रारम्भ कएल गेल. ई व्यवस्था प्रायः सर्वजातीय छल मुदा कालान्तर अबैत
ब्राह्मण आ कायस्थ छोड़ि आन वर्ग स’ पंजी व्यवस्था विलुप्त होइत चल गेल.
तेसर
वक्ता अभिषेक देवनारायण पंजी व्यवस्था पर मिथिला स’ ल’ क’ अंतर्राष्ट्रीय स्तरक
विभिन्न तथ्यगत आधार पर वृहत् शोध प्रस्तुत केलनि जाहिमे मे वैज्ञानिक पक्ष, चिकित्सकीय
पक्ष, दर्शन पक्ष आदिक जानकारी प्रस्तुत केलनि. प्रायः अन्यान्य देश मे लिपिबद्ध दस्तावेजक
रूप मे अमेरिका आ भारतक राष्ट्रीय अभिलेखागार मे एकर संग्रह सम्बन्ध जानकारी सेहो
देलनि. चीन द्वारा कंफ्यूसियस रिसर्च ऑर्गेनाइजेशन मे ओतुक्का २५०० वर्षक
जीनोग्राम संरक्षित हेबाक जानकारी सहित वर्तमान पीढ़ीमे पलायन आ ओतुक्का स्थानीय
समाजमे विवाह करबा सन प्रवृतिक प्रति एकर वैज्ञानिक पक्षक आधार पर जागरूक करबाक
बात सेहो केलनि जाहि स’ एकर दुष्प्रभाव स’ बाँचल जा सकैछ.
चारिम
वक्ता डॉ. महेन्द्र नारायण राम द्वारा ऋषि वशिष्ठक भिखना बला प्रसंग मे किछु
संशोधन करैत स्वजन मे विवाह सम्बन्धक दुष्प्रभाव कें जनबैत कहलनि समान जीन स’
उत्पन्न सन्तान मानसिक वा शारीरिक रूप स’ अस्वस्थ होइछ आ पंजी प्रथाक आधार पर एकर
निराकरण होइत अछि तैं ई बेसी आवश्यक अछि. ब्राह्मण आ कायस्थ समाज सहित ब्राह्मणेत्तर
समाजक पंजी व्यवस्था पर सेहो वृहत शोधक साक्ष्य प्रस्तुत केलनि जाहिमे ओकर
वर्गीकरण, विचार आदिक सोल्लेख व्याख्या केलनि आ ई स्पष्ट केलनि जे भलेही कालान्तर
मे ब्राह्मणेत्तर समाज मे लिखित पंजी व्यवस्था विलुप्त भ’ गेल तथापि एखनहु सात
पुस्तक ध्यान राखल जाइत आ ओकर मर्यादा पूर्वक पालन कएल जाइत अछि. ई एकटा आर रोचक
जानकारी देलनि जे मधुबनीक वर्तमान जिलाधिकारी शीर्षत कपिल अशोक एहेन प्रत्येक
महत्त्वपूर्ण दस्तावेज आ मिथिलाक पारम्परिक वस्तुक संरक्षण हेतु सौराठसभाक नजदीक
एक गोट संग्राहलय निर्माण केर जिम्मा लेलनि अछि.
पाँचम
वक्ता डॉ. भैरव लाल दास पंजी व्यवस्थाकें रक्त सम्बन्ध मे शुचिता मूल उद्देश्य मानै
छथि आ पंजी व्यवस्थाक अनुपालन स’ अनाधिकार विवाह स’ बाँचल जा सकैछ जेकि नै मात्र
सामाजिक स्तर पर अपितु वैज्ञानिक तर्क आ चिकित्सकीय आधार पर सेहो निषेध अछि.
मिथिला स’ बौद्ध धर्मक प्रभाव समाप्त होइत पुनः सनातन धर्मक स्थापना स’ एहि मे
शुचिता आएब प्रारम्भ भेल. १८२२ मे मेंडल साहब अनुवांशिकीय सिद्धान्तक प्रतिपादन क’
चुकल छलाह. युवा पिढ़ीमे एकरा प्रति उदासीनताक एक मूल कारण पारदर्शिताक अभाव सेहो
अछि. पहिने पंजीकार लोकनि लोकजात्रा करैत छलाह आ अवसर विशेष पर ओहि गामक पंजी
अद्यतन करैत छलाह आब सेहो व्यवस्था विलुप्त सन भ’ गेल छैक. ब्राह्मण समाजमे पंजीक
आधार पर वर्गीकरण आ श्रेणी वितरण व्यवस्थाकें राजनीति स’ प्रेरित मानै छथि आ हिनक
विस्तृत शोध एक बात स्पष्ट करैत अछि जे समाजमे अपन प्रभुत्त्व स्थापित करबाक
राजनीतिक कारणे विभेदीकरण कएल गेल आ एहने सन खिस्सा बंगाल मे सेहो प्रचलित अछि. पंजीबद्ध
सूचिक आधार पर मूल-गोत्र केर व्यवस्था मात्र एकटा सत्य अछि जकरा आधार मानि स्वजन आ
अस्वजन केर निर्धारण करैत तदनुसार वैवाहिक सम्बन्ध स्थापित होए. भैरव लाल दास
मात्र पंजीक वर्तमान आ संभावित समस्ये टा नहि पर अपितु एकर निराकरण पर सेहो जोर
देलनि. पलायनक कारणे कतेक लोक अज्ञानतावश पंजी व्यवस्था कें प्राथमिकता सेहो नै दै
छथिन जखनकि वैवाहिक सम्बन्ध हेतु ई अत्यावश्यक अछि. युवा पीढ़ी एकरा डिजिटाइजेशन क’
सुरक्षित राखि सकै छथि आ जिनका जत्तहि स’ अपन कुल-मूलक जानकारी छनि ओत्तहि स’ ई
संकलन शुरु करथि आ सभ जातिक लोक करथि जाहि स’ एकटा समय अबैत-अबैत पुनः चिंताजनक
स्थिति स’ हमरा लोकनि छुटकारा पाबि सकै छी. सरकारक विभिन्न योजना मे बहुतो एहेन
दस्तावेज संग्रह कएल जाइत अछि यथा आधार कार्ड आदि जकरा माध्यम स’ प्राप्त आंकड़ाक
आधार पर सेहो किछु काज कएल जा सकैछ.
छठम
वक्ता पंजीकार विश्वमोहन चन्द्र मिश्र पंजी व्यवस्थाक महत्त्व पर प्रकाश दैत कहलनि
जे पंजी बचेबाक अधिकार समस्त मिथिलावासिक अछि. विवाहक समय सिद्धांत लिखेबा काल मातृक
आ पैतृक पक्ष मिला ३२ कुलक विचार होइछ. वर्तमान पीढ़ीक त’ एहेन चिंताजनक स्थिति छैक
जे सिद्धांत लिखेबा काल ज’ पितामह वा मातामहक नाओं पूछल जाइछ त’ ओकरा फरिछा क’
बाबा आ नाना कहय पड़ैत छैक एहना सन स्थितिमे पंजी प्रबन्ध सन विषय लेल जागरूक करब
आवश्यक अछि. धर्मशास्त्र जेंका पंजीक पढ़ाइ सेहो १० बर्खक पाठ्यक्रम स’ होइत छल. आब
त’ जिनका किनको पुस्तैनी गुण आ ज्ञान छनि ओएह टा एकर संरक्षण मे लागल छथि. पंजीकार
एहि बात पर विशेष बल दैत कहलखिन जे पंजी विषयक पढ़ाइ विभिन्न विश्वविद्यालय मे होए
आ संगहि मिथिलाक्षरक सेहो.
अंतिम
वक्ता आ एहि सत्रक अध्यक्ष महेन्द्र मलंगिया भिखना चाँड़ बला प्रसंगकें मनगढ़ंत
मानैत १३म शताब्दी मे हरिसिंह देवक समयक पंजी प्रथाक शुरुआतक खंडन करैत ओ एकरा १७म
शताब्दी मे नेहरा मे भेल विश्वचक्र कें एकर आधार स्तम्भ मानैत छथि आ कहै छथि जे
ओहिमे १४०० मीमांसक लोकनिक सहभागिता भेल रहनि जाहिमे किछु गोटे पूर्ण मंत्रोच्चारण
करथि आ किछु गोटे मात्र स्वाहा कहि काज चलबथि आ ताहि स’ प्रभावित भ’ निर्णय लेल
गेल जे बीजी पुरुषक नामक संग्रह होए आ पंजी प्रथा बीजी पुरुष संग्रह केर रूपमे
प्रारम्भ भेल. ब्राह्मण मध्य जातीय स्तरक विभेद कें ओ तिरस्कार करैत एकरा राजनीतिक
मनसाक रूपमे देखैत छथि. पंजीकार लोकनिक भूमिकाकें प्रसंशा करैत हुनका लोकनि स’
आग्रह करै छथि जे ई श्रेष्ठ, मध्य, निम्न आदिक वर्गीकरण हटाय पंजीकरण कें
सुव्यवस्थित ढ़ंग स’ एकरा आगाँ बढबैत रहथि जाहि स’ सामाजिक समरसता बनल रहैक. पंजी
व्यवस्थाक आधार पर विवाह आ ओहि स’ उत्पन्न संतान मे आधा मातृक पक्षक आ आधा पितृ
पक्षक गुण अबैछ आ विकसित समाजक वास्ते ई एक आवश्यक तत्त्व अछि. पहिल सत्रक वक्तव्य
समापनोपरांत नवारम्भ स’ प्रकाशित धीरेन्द्र कुमार झा धीरेन्द्र लिखित मैथिली कविता
संग्रहक पोथी ‘काल-ध्वनि’ केर सेहो विमोचन कएल गेल.
दोसर
सत्र मे ‘पत्रकारिता आ संस्कृति’ विषय पर केन्द्रित गपसप कार्यक्रमक आयोजन छल
जाहिमे भारतक प्रसिद्ध अर्थशास्त्री,लेखक आ पत्रकार प्रेमशंकर झा संग मानवशास्त्री
डॉ. कैलाश कुमार मिश्र सोझासोझी बहुत रास प्रश्न रखलनि. प्रेमशंकर झाक व्यक्तिगत आ
पारिवारिक जीवन स’ परिचय करबैत कैलाश कुमार मिश्र द्वारा मिथिला स’ भ’ रहल
अप्रत्याशित पलायन आ रोजगारक दुर्दशा पर एक पत्रकारक आ एक सफल अर्थशास्त्रीक
दृष्टिकोण स’ उपस्थित जनसमूहकें अवगत करौलनि. चीनी आ जूट मिल सन महत्त्वाकांक्षी
परियोजना पर ध्यानाकृष्ट केलनि जतय स’ लाखो लोककें रोजगार भेटि सकैछ,जकरा आधार पर
नव पलायन पर रोक लागि सकैछ आ मैथिल समाज स्थिर भ’ किछु विकल्प ताकि सकैछ. प्रेमशंकर
झा द्वारा राजनैतिक उदासीनता पर चिंता व्यक्त करैत एकरा गैर-राजनीतिक माध्यम स’
पुनर्प्रयास हेतु किछु शिष्टमंडल कें तैयार क’ एकर क्रियान्वन हेतु सलाह देलनि आ समुचित
सहयोग भेटबाक आश्वासन पर एकर प्रतिनिधित्व हेतु सहर्ष स्वीकारलनि. उद्यम-रोजगार
स्थापित करबाक संगे कला-संस्कृति हेतु सेहो आश्वस्त देखना गेला आ रंगकर्म कें
बढ़ाबा देबा लेल साल मे कम स’ कम बारह गोट आयोजन हेतु अपन योगदान देबा लेल सेहो
सार्वजनिक मंच स’ गछ्लनि. गपसप कार्यक्रम मे मंचस्थ महेन्द्र मलंगिया जी गामक
जातीय समस्या कें एकटा बाधक सेहो बतौलनि. मैथिली भोजपुरी,अकादमीक उपाध्यक्ष नीरज
पाठक अकादमीक विभिन्न आगामी कार्ययोजना केर सन्दर्भ मे जानकारी देलनि.
तेसर आ
अंतिम सत्र मे तीन गोट विभिन्न कलाक प्रस्तुति भेल जाहिमे पहिल प्रस्तुति छल ‘सुबहा’
आ एहिमे एकल अभिनय केलीह प्रभाती कमलिनी. प्रसिद्ध युवा कथाकार ऋषि वशिष्ठ लिखित
एहि कथाक केन्द्र मे एक मुसलमान पात्र फूलहसन अछि जे रोजी-रोटी चलेबा लेल अपन आ
लगीचक गाममे पटिया बेचि गुजर करैत अछि. गामक बेटी-पुतोहु स’ ल’ क’ छोट-छोट बच्चा
सभक प्रिय अछि फूलहसन मुदा अज्ञात चोर द्वारा मंदिर मे भेल चोरि बला घटना स’
अनावश्यक रूपे इमानदार फूलहसन पर संदेह क’ जे समाज द्वारा दण्डित कएल गेल अछि से हृदय
द्रवित करै बला स्थिति उत्पन्न करैछ. जहल स’ वापसी एला बाद पुनः गाँव स’ गुजरैत फूलहसन
कें जखन एक बचिया नारायणी जकरा ओ बड्ड मानैत रहै कोरा चढ़ि गेलै, फूलहसन कें भरोस भ’
गेलै आ ओकर भोक्कासी पारि कानब आ कहब “भगवती हमरा निरपराध कबूल क’र लेलकै” केहनो
व्यक्तिकें हृदय द्रवित क’ दैछ. दस स’ पन्द्रह मिनटक मंचनक एहि अवधि मे प्रभातीक
भाव-भंगिमा,उच्चारण,परिधान,मंचक उपयोग आ आत्मविश्वास देखबा जोगर छल. एकर निर्देशन
सेहो केने छलाह स्वयं लेखक ऋषि वशिष्ठ आ प्रस्तुति सहयोग छल ‘अछिञ्जल’ केर.
दोसर
प्रस्तुति छल मलंगिया फाउंडेशन केर मैथिली नाटक ‘नसबंदी’. नाट्य लेखन छल महेन्द्र
मलंगिया जीक. निर्देशन केलनि अमर जी राय. अभिनय छल संतोष कुमार, प्रज्ञा झा आ मनीष
राज केर. नसबंदी कथा आधारित अछि एक एहेन युवा पर जे अपन परिवारक रक्षा वास्ते सरकारी
योजना के तहत नसबंदी करा किछु धन अर्जित करैत अछि. दू गोट संतानक मृत्युक पश्चात
अपन पत्नीक जान बचेबा लेल एहि योजनाक लाभ लैत अछि मुदा पत्नी आब नैहर जा दोसर घर
बसेबाक तैयारी मे लागि गेल अछि. बहुत बुझेलाक बादो जहन एकरा संग रहबा लेल तैयार नै
होइछ ई रेल मे कटिक’ आत्महत्या क’ लैत अछि. नाट्य मंचन मे अमर जी राय केर मजबूत
निर्देशकीय पक्ष सोझा आएल. मैथिली मंचक चर्चित अभिनेता संतोष कुमार संग प्रज्ञा झा
आ मनीष राज सेहो चरित्र संग न्याय केलनि. मंच व्यवस्था,प्रकाश परिकल्पना,साज-सज्जा,मेकअप
आदि सेहो उपयुक्त आ नाटकक मंचन सफल रहल.
आजुक
कार्यक्रमक तेसर आ अंतिम प्रस्तुति छल वीर कुँवर सिंह पर आधारित ‘कुँवर गाथा’.
सांगीतिक नाटक कुँवर गाथा, वीर कुँवर सिंहक शौर्य गाथा थिक जे भोजपुरी क्षेत्र मे
प्रचलित अछि. भाषा सहोदरी भोजपुरीक मान रखैत एकरा मैथिली मे अनुवाद केलनि अजित झा
आ प्रस्तुति सहयोग छल मर्यादा केर. संगीत आ गायन अजित झा. वाद्य-वादन मे विजय
मिश्र,अजय आदिक सहयोग. निर्देशन संतोष झा केलनि.
‘अछिञ्जल’
आ ‘मैथिली-भोजपुरी अकादमी’ केर संयुक्त तत्त्वावधान मे विभिन्न विषय पर विभिन्न
सत्रक एहि एकदिवसीय आयोजनक सहभागी संस्था केर रूपमे मैथिल यूथ परिषद,रंगरेज मिथिला
आदिक सहयोग स’ आयोजन सफलतापूर्वक संपन्न भेल.